title: Cambuur mei ien skonk yn folgjende ronde play-offs

maintext:
De earste wedstriid yn de play-offs foar promoasje nei de earedifyzje yn Dordrecht tsjin FC Dordrecht is wûn troch Cambuur mei 4-1.
Feninich punterke
Yn de earste helte skoart Daniël Crowley yn de tweintichste minút mei in feninich punterke nei skerp yngripen fan Van Deelen foar Cambuur. Nei in healoere spyljen is der noch neat feroare oan de 0-1. Dêr binne wat kânskes hinne en wer, mar de bal bedarret net tusken de peallen. Dordrecht siket nei de lykmakker. Cambuur lit sa no en dan wol wat stekjes falle. Sa hat Dordrechtspiler Mahmudov alle tiid om goed oan te lizzen yn de 42e minút, mar dochs stiftet er de bal njonken.
Cambuur op roazen
De twadde helte begjint moai foar Cambuur. Neidat Dordrecht de spierballen sjen litten hie yn de earste sekonden, set Cambuur it om, en skoart Cambuurspiler Justin Mathieu de 0-2 nei in foartreflike stekpass fan Crowley. Cambuur spilet op roazen, mar Dordrecht lit it dêr net by sitte.
Spanning werom
Julius Bliek fan Dordrecht skoart yn de 64e minút tsjin de ferhâlding fan de wedstriid yn út in moaie frije traap fan Mahmudov. De treffer soarget dêrfoar dat der wer in wedstriid is. Dordrecht siket nei de lykmakker. Cambuurkeeper Erik Cummins foarkomt yn de 67e minút mei in spektakulêre rêding de lykmakker.
Dordrecht ferslein
De Ljouwerters slaan de opstân fan Dordrecht del mei in poerbêste treffer fan Martijn Barto yn de 71e minút. Dy 3-1 komt hurd oan by de Dordrechtenaren. Martijn Barto makket de wedstriid ôf yn de 84e minút mei noch in doelpunt (4-1). Dordrecht kriget sa dochs noch in pak op 'e bealich. De Ljouwerters binne de rest fan de wedstriid hear en master.
Twadde wedstriid
Op 5 maaie is de twadde wedstriid yn de play-offs. Dat is dan de thúswedstriid yn Ljouwert.


maintext: Teäterkafee De Oosthoek yn Sint-Jabik slút de doarren. De eigeners sizze dat dat komt troch Kulturele Haadstêd. Der wurde dit jier safolle foarstellingen yn de omkriten hâlden, dat minsken net langer nei it lytsskalige teäterkafee oan de Aldebiltdyk komme. It kafee mist dêrtroch ynkomsten. De eigeners neame it spitich dat se de doarren slute.moatte. De foarstellingen dy't al boekt wiene, wurde skrast en komme ek net werom. Yn it ferline wiene der optredens fan Maarten van Rossem, Gerrit Breteler, Hans Dorrestijn en JW Roy & Band.

fasttext_language: fy


title: Oare wike op 'e nij stakingen yn streekferfier

maintext:
Bussjauffeurs yn it streekferfier lizze sneon 19 maaie op 'e nei it wurk del. Dat meldt it fakbûn FNV. Takom wike meitsje de bûnen bekend yn hokker regio's de stakingen krekt binne.
Oanlieding fan de stakingen is de hege wurkdruk yn it streekferfier. Troch dy hege tiidsdruk is de tsjinstferliening fier fan optimaal, seit FNV-bestjoerder Paula Verhoef. Salang't der gjin konkrete ôfspraken lizze oer it werombringen fan de wurkdruk, bliuwe de sjauffeurs aksjefieren.
De sjauffeurs stake no yn it wykein, omdat se net wolle dat eineksamenkandidaten de kommende wiken lêst hawwe fan de aksjes.


description: Ek de motoralvestêdetocht is pinkstermoandei begûn, de start wie 6.45 oere yn Ljouwert. Der dogge net allinnich sa'n 3.600 motors mei, der binne ek 80 âlde

title: Motoralvestêdetocht toert ek troch de provinsje


title: Kilometerslange file troch ûngelok op A6 by Sint-Nyk

maintext:
Op de A6 by Sint-Nyk binne tongersdeitemoarn ferskate auto's belutsen west by in ûngelok. Neffens tsjûgen soe it om trije auto's gean. Ien fan de auto's is op de kop bedarre. By it ûngelok soene ek minsken ferwûne rekke wêze. It is net bekend om hoefolle slachtoffers it giet. Ek is de tadracht fan it ûngelok noch net dúdlik. De helptsjinsten binne oanwêzich.
Ien rydstrook rjochting De Jouwer is ôfsletten en op it stuit stiet der in file fan goed fjouwer kilometer.


title: Schrier: "Fryslân rint efter mei oerstap duorsume enerzjy"

maintext:
Fryslân rint efter by it ombûgjen fan fossile brânstoffen nei duorsume enerzjybronnen. Dat skriuwt deputearre Michiel Schrier yn in brief oan Provinsjale Steaten. Benammen op it mêd fan enerzjybesparring smyt it noch net de resultaten op as earder hope. Benammen yn de lânbousektor en by ferkear en ferfier moatte noch in soad stappen set wurde, fynt Schrier. De provinsje wol yn 2020 tweintich prosint oan enerzjy besparje sjoen nei 2010. It doel is ek om yn 2020 sechtjin prosint oan duorsume enerzjy op te wekken.
Deputearre Schrier stipet it Ryk yn de plannen om nijbouwiken ierdgasfrij te meitsjen. Mooglik soe grien gas dêr noch wol in opsje wêze kinne, fynt Schrier. Hy wol dit jier in grutte stap sette mei it duorsumer meitsjen fan de Provinsje Fryslân. Hy ferwachtet in soad fan de gearwurking mei gemeenten, boubedriuwen en de hiersektor yn de Fryske Enerzjy Strategy. Yn 2050 moat Fryslân enerzjyneutraal wêze.


title: Sloepen HT-race yn it wetter takele en kontrolearre

maintext:
Goed hûndert sloepen út it hiele lân wei binne tongersdei yn Harns te wetter litten. Roeiteams sille freed mei harren sloep fan Harns nei Skylge roeie yn it ramt fan de HT-race.
Kontrôle
Yn rigen efter inoar wurde de sloepen mei in kraan it wetter yn takele. Dêrby wurde de maten en it gewicht dan de sloepen kontrolearre om te sjen oft se oan alle easken foldogge. It kin wêze dat boaten oanpast binne sadat der better en rapper roeid wurde kin, mar dat mei net.
"Mooiste race van het jaar"
Dielnimmers sjogge út nei de race fan freed, al kin de roeitocht wol swier wurde troch de wyn. Mar neffens in roeier út Seelân kin dit de net drukke: "De HT-race is de mooiste roeirace fan het jaar."
GPS-tracker
De race is foar it earst live te folgjen fia Youtube. As proef hawwe tachtich sloepen in GPS-tracker krigen en dy binne dus ek op de kaart te folgjen.


title: Natuer fan 50 jier lyn komt werom by Hurdegaryp en Burgum

maintext:
De oanlis fan in stik partikuliere natuer tusken Hurdegaryp en Burgum sjit behoarlik op. 'Om de Dobben' hjit it plan en it is yn 2011 betocht neidat dúdlik waard dat der nije mooglikheden kamen foar it gebiet om de doetiids noch oan te lizzen Sintrale As hinne. By de pingo's oan de Lange Leane wurdt net allinnich de natuer ferbettere; der komme ek paden by en in brasserij.
Roelstoelers en bern
Yn gearwurking mei It Fryske Gea wurdt in grut tal dobben mei-elkoar troch in paad ferbûn. Ien fan de paden is spesjaal foar de âlderein yn in rolstoel. Mar der is ek in soad omtinken foar bern. Skoalbern binne dêr bygelyks wolkom foar natueredukaasje.
Lânskip fan 50 jier lyn
It gebiet is tsien bunder grut en moat sa ynrjochte wurde dat it lânskip fan 40 oant 50 jier lyn werom komt. En dat mei alle natuer dy't dêr by heart. Yn septimber moat it wurk dien wêze en kin Om de Dobben iepen.
Wa't mear witte wol, kin terjochte op de Facebookside fan Om de Dobben.


title: Wethâlder leit funksje del nei skeel oer finansjele posysje

maintext:
Wethâlder Cor Trompetter fan de gemeente Weststellingwerf hat fuortendaliks syn funksje dellein. Neffens Trompetter hat syn kollega-wethâlder Jack Jongebloed by de kolleezje-ûnderhannelingen essinsjele ynformaasje oer de finansjele posysje fan de gemeente efterholden.
Trompetter hat tiisdeitemoarn yn de gearkomste fan boargemaster en wethâlders easke dat Jongebloed syn ûntslach oanbiede soe. Doe't hy dat wegere, hat Trompetter sels besletten syn funksje del te lizzen.
Cor Trompetter hat 12 jier wethâlder west yn Weststellingwerf. Hy giet no fierder as riedslid fan fúzjepartij Sociaal Duurzaam Weststellingwerf. De partij fan Trompetter foel by de kolleezje-ûnderhannelingen al bûten de boat wêrtroch't hy syn wethâlderskip dochs al kwytreitsje soe.


description: Foar de natoer soe it in goeie saak wêze, as der wolven nei Fryslân komme. Dat sizze ûndersikers fan de Ryksuniversiteit Grins.

title: RUG: Wolf is goed foar natoer

maintext: Foar de natoer soe it in goeie saak wêze, as der wolven nei Fryslân komme. Dat docht bliken út ûndersyk fan de Ryksuniversiteit Grins. Dat der yn Fryslân in wolf omstrúnt, is in pear wiken lyn dúdlik wurden oan de hân fan DNA-ûndersyk. It DNA is fûn op skiep dy't by Boyl deabiten binne.


title: Kuorballers LDODK en SCO ferlieze

maintext:
De kuorballers fan LDODK hawwe sneon yn de Eareklasse A ferlern op besite by KCC yn Capelle aan den IJssel. It waard 21-18 foar de thúsploech. Troch it ferlies is de kâns lyts dat de Gordyksters de heale finales helje fan de fjildkompetysje.
SCO hat yn de Haadklasse A ferlern fan Oost-Arnhem. De ploech út Aldeholtpea gie op eigen fjild mei 19-23 ûnderút. De ploegen wiene lange tiid oan elkoar weage. Op 14-14 sloech Oost-Arnhem in lyts gatsje, en hâlde dy foarsprong fêst oant it einsinjaal. SCO bliuwt op it tredde plak stean yn de Haadklasse A.


title: Botsing mei meardere auto's op N381 by Easterwâlde

maintext:
By in slim ûngelok op de N381 by Easterwâlde binne sneontemiddei meardere minsken ferwûne rekke. Troch noch ûnbekende oarsaak klapten op syn minst trije auto's op elkoar. Ien fan de auto's rekke troch de klap yn 'e sleat. Meardere minsken sieten fêst yn har auto. Sy moasten der troch de brânwacht út helle wurde.
It is noch net dúdlik hoe't se der oan ta binne. Fanwegen it ûngelok is de N381 op it stuit yn beide rjochtingen ôfsletten. De auto's moatte fuortsleept wurde.


title: Provinsje stelt 7 ton subsydzje beskikber foar bedriuwen

maintext:
Undernimmers dy't mei harren bedriuw nei Fryslân komme wolle en Fryske bedriuwen dy't útwreidzje wolle mei nije aktiviteiten, kinne hjirfoar subsydzje oanfreegje. De provinsje stelt hjirfoar hast 7 ton beskikber. De maatregel is bedoeld om de Fryske ekonomy te stimulearjen en ekstra wurkgelegenheid te kreëarjen. De regeling rint oant en mei ein takom jier.
As in bedriuw wat nijs opset en dêrmei op syn minst tsien ekstra wurkplakken realisearret, kin it subsydzje oanfreegje. Dat jildt ek foar ûndernimmers dy't yn Fryslân in nij produkt ûntwikkelje wolle foar in nije merk en dêrmei ek tsien of mear wurkplakken wit te berikken.


title: Festival Heechspanning lûkt tûzenen besikers

maintext:
Yn Heech wurdt op Himelfeartsdei foar de 26e kear it festival Heechspanning hâlden. Yn it wettersportdoarp is in grut ferskaat oan muzyk, strjitteäter en berne-aktiviteiten te belibjen. It is yn it doarp gesellich drok mei besikers.
Bysûnder oan de edysje fan dit jier is de gearwurking mei it projekt At the Watergate. Dêrby binne goed 6.000 jongeren út tweintich Europeeske lannen te gast op in grut tal plakken yn Súdwest-Fryslân, mei Snits as episintrum. Heech hat twa poadia beskikber steld foar it strjitteäterfestival. Heechspanning hat sels in spesjale busferbining regele tusken Snits-Drylts-Heech. Besikers kinne dêrmei fergees nei de ferskate poadia.


title: Fytsalvestêdetocht: stimpelje, wetter en betizing...

maintext:
By de Fytsalvestêdetocht heart fansels ek it stimpeljen. Yn Frjentsjer steane de stimpelers as professoaren, in ferwizing nei de eardere universiteit, klear.
Yn stimpelplak Dokkum wienen twa problemen. Troch miskommunikaasje is it ekstra wetterpunt dat dêr betocht wie, net ynrjochte. De materialen dêrfoar leinen noch yn Boalsert en koenen net mear op 'e tiid nei Dokkum brocht wurde. Dêrom wie der in soad drokte by it oare wettertaappunt. Fierder moast de rûte flink oanpast wurde, omdat de merk op 'e nij ynrjochte wurdt. Mar dêrnei rekken guon fytsers it paad bjuster, omdat sy weromgienen nei de âlde rûte.


title: Werynrjochte Kazemattemuseum klear foar 4 maaie

maintext:
It monuminteplein fan Koarnwertersân is werynrjochte. Sa'n 15 frijwilligers binne tiisdei drok dwaande om it klear te meitsjen foar freed 4 maaie. Dêr wurde skulpen ferpleatst mei kroadsjes en it grint wurdt oanharke foar nije paden. Mar dat hat net de grutste feroaring fan de ôfrûne moannen west, fertelt Anne van Schepen fan it Kazemattemuseum. "Dêr hat in foutsje west, wêrtroch in sneuvele bussjauffeur nea op it monumint stien hat." Roelof Lubberts wie bussjauffeur fan de DABO (Drintske Autobusûndernimming). Hy sneuvele doe't syn bus, foar it ferfier fan Nederlânske soldaten, op 'e kop fan de Ofslútdyk ûnder fjoer kaam fan Dútske fleantugen. Syn namme is no al op ien fan de trije monuminten by Koarnwertersân pleatst.
Fierder binne de monuminten opknapt en binne se better te besjen. "Trochdat se op Cortenstiel pleatst binne, fan dat moaie stiel dat rustket, komme se better nei foaren", fertelt Van Schepen. "De âlde treppen binne ek ferfongen troch stielen treppen", seit er. Neist it stiel is der ek mei beton wurke. "Dêr is in arena-achtige konstruksje makke fan betonnen eleminten. Dêr kinne de minsken op sitte", seit hy. Dêr binne mear sit- en steanplakken realisearre foar de groeiende groep belangstellenden. Freed 4 maaie ferwachtet Van Schepen wer in soad minsken by it monuminteplein, wêrûnder skoallebern, it gemeentebestjoer, de kriichsmacht en kommissaris fan de Kening Arno Brok. De organisaasje riedt minsken dan ek mei klem oan om te parkearjen op it parkearplak by it Ofslútdyk Wadden Center en fia de treppen nei it museum te gean. Minsken dy't min rinne, wurdt oanret om fia Breesândyk te riden en dan foar de brêge ôf te slaan nei it museum.


title: "We moatte leare om te gean mei wolven"

maintext:
"Dit is in nije faze, dêr moatte we mei leare om te gean." Dat seit boskwachter Roel Vriesema oer de komst fan de wolf nei Fryslân. Hy beklammet dat minsken net benaud hoege te wêzen: "De wolf is yn prinsipe minskeskou, dy siket de rêstige gebieten op."
En de wolf jeit op bisten, fertelt Vriesema: "Reeën, hazzen, de foks. Foar natuerbehear kin it dêrom sels wol goed wêze dat der sa no en dan in wolf is."
Skiep
"Voor schapenhouders is het wel heel vervelend", seit Theo Meijer fan hegeskoalle Van Hall Larenstein. "Want wolven zullen steeds vaker voorkomen. Daarom zal er iets moeten veranderen in hoe je met schapen omgaat: kunnen ze buiten blijven, moeten ze misschien achter een raster? In Duitsland zijn er al honden die kuddes bewaken. Zo deden wij het vroeger ook."
It tal meldingen fan skea sil wol tanimme. "Dat moatte we skerp yn de gaten hâlde", fertelt deputearre Johannes Kramer. "We hawwe in faunafûns foar skeafergoeding. Dêr falt skea troch de wolf ek ûnder. Dus boeren dy't skea ha fan deabiten skiep, kinne fergoede wurde."
Natuerreparaasje
De manlju wurde der sels wol entûsjast fan. Meijer: "We zijn zo bezig met het repareren van de natuur. Er komt een zee-arend, de kraanvogels komen, de zilverreiger broedt en nu ook nog de wolf. Daar word je blij van."
Ferklearring
"De natuer ûntwikkelet him op in goede wize. Europa hat de ôfrûne desennia natuerbelied fierd", seit Kramer. "Yn gebieten yn Dútslân en Poalen hat in stik ûntfolking plakfûn. Dêrtroch koe de wolf him yn dy gebieten herstelle. As er dan oer de grins sjocht, komt er al gau yn Nederlan út."
En yn Fryslân dus. Theo Meijer: "Als ik een wolf was, ging ik naar het Drents-Friese Wold. Mooi in de dekking, genoeg prooien. In het Lauwersmeergebied zou ik ook wel terecht willen komen."
En no?
We witte no noch mar fan ien wolf yn Fryslân. Fan it bist dat ôfrûne wykein skiep oanfallen hat by De Knipe, sil noch ûndersocht wurde oft it in wolf is of net. Mar de kâns sit deryn dat der hieltyd mear wolven yn Fryslân komme. "Binnen vijf jaar zou hier wel een roedel kunnen zijn", seit Meijer.
"En binnenkort komt misschien de wilde kat. Daar moeten we blij van worden, die valt geen schapen aan. En de volgende die gaat komen is de lynx. Daar wordt een bioloog ook vrolijk van. We missen dat in de natuur, deze toppredatoren."


title: Kollum: "Beppe’s ûnderbroek"

maintext:
"Foar it earst yn de skiednis sitte der gjin kristlike partijen yn it kolleezje fan de gemeente Smellingerlân. In histoarysk gegeven, dêr't guon minsken hiel bliid mei binne en oaren just hiel teloarsteld oer binne. Wat myn persoanlike miening ek is, feit is yn elk gefal dat de keapsnein der no fêst en seker komme sil. Dêr wie ik altyd grut foarstanner fan, oant in pear wike lyn.
Op in freedtemiddei om in oere as fiif kuieren wy troch it sintrum fan Drachten. En der wie werklik gjin kop op 'e dyk. It wie gjin reinerige dei of sa, gjin stoarm of tsien graden ûnder nul. Gewoan in freedtemiddei lykas de ôfrûne wike. It perfekte tiidstip om noch efkes it sintrum yn foardat it wykein begjint. Mar der wie net ien dy't dat plan betocht hie. Allinnich wy.
Kuierjend troch de winkelstrjitten foel it my op dat der in hiel soad winkels leech stean. Dat makket in winkelstrjitte der perfoarst net geselliger op. Leechstân is it gefolch fan de striid tsjin it ynternet, dy't benammen foar lytse ûndernimmers hieltyd dreger wurdt. Sa prate ik in skoftke lyn mei in ûndernimster yn troujurken. Se fertelde dat se noait de namme fan it merk of de maat trochmaild as de breid dêr om freget. Simpelwei omdat sa'n famke de jurk dan dêrnei bestelt op ynternet. Foar krékt wat minder sinten. It giet somtiden mar om fyftich euro, in skeintsje ast sjochst nei de totale kosten fan in trouwerij. En dochs helje se de jurk leaver fan ynternet as út de winkel.
As ik dat hear dan tink ik: dat mienst net! Mar ik moat bekenne: ik bin ek in ynternetshopper. Krekt as kollumniste Hilda Talsma ha ik der in hekel oan om my te ferklaaien yn sa'n lyts pashokje yn de winkel. Seker as it giet om broeken, want dan moast de hiele boel útskuorre. Earst de skuon, dan dyn eigen broek en dan komst der altyd achter datst krekt dy dei dyn âlde beppe-ûnderbroek oanlutsen hast. Sa'n ûnderbroekje dat hearlik sit, mar dêr't de raffels oan bongelje.
En dus stiest dysels dêr yn dyn suterich ûnderbroekje yn in nije broek te wrimeljen. Elkenien kin dy sjen, want de gerdinen fan sa'n pashokje hingje altyd heal iepen. En jawis: dy earste broek past foar gjin meter. Hast noch in twadden ien meinaam, mar ek dêr krijst dyn batte net yn. Dus moatst wer de winkel yn om in gruttere maat. Dat kin fansels net yn dyn beppe-ûnderbroek, dus earst de eigen klean wer oan. Yntusken hast it swit op 'e kop en yn de bilnaad stean.
Dêrom bestel ik alles tsjintwurdich online, kin ik rêstich de boel passe op 'e sliepkeamer om dêrnei werom te stjoeren wat ik net hoech. Mar ik snap ek wol dat dit foar ûndernimmers mei in winkel funest is. Dus as ik eamelje oer de lege winkelstrjitten yn Drachten en wol dat der in keapsnein komt, dan moat ik kappe mei online shoppen. Dan moat ik yn plak fan achter de kompjûter te shoppen wer âlderwetsk myn klean útsykje yn de winkel. En dan net yn in winkel yn Snits of Ljouwert, mar in winkel yn myn eigen gemeente Smellingerlân.
Om mysels de ellinde fan it pashokje te besparjen, ha 'k wat betocht. Ik bestel earst in pear broekjes online en pas se thús. Hearlik yn myn fertroude beppe-ûnderbroek. Ik sjoch hokker my wol wat lykje en skriuw it merk en de maat op. Dêrnei stjoer ik de hiele boel werom en helje ik ta beslút deselde broeken op yn de winkel. It is in hiele ûndernimming, mar gelokkich ha ik dêr snein aanst de hiele dei de tiid foar."


title: Liifsbehâld foar ONS Snits yn tredde difyzje

maintext:
De fuotballers fan ONS Snits spylje ek takom jier yn de tredde difyzje. De ploech fan trainer Chris de Wagt moast sneontemiddei op besite by Jong FC Grins winne, of hoopje dat konkurrint Capelle net wûn tsjin Spijkenisse. Hoewol't Snits mei 1-0 ûnderút gie yn Grins, ferlear Capelle ek. En dus is ONS nei in tige spannende slotdei wis fan liifsbehâld yn de tredde difyzje.
Snits kaam yn de earste helte op efterstân. David Brown skoarde de 1-0 foar Jong FC Grins en beide ploegen giene mei dy stân it skoft yn. Yn de twadde helte giene de Snitsers op syk nei de lykmakker. De bal woe der net yn, sadat úteinlik mei 1-0 ferlern waard.
It wie de lêste wedstriid fan trainer Chris de Wagt, dy't oerstapt nei SC Hearrenfean. Paul Raveneaux is takom seizoen de nije trainer fan ONS.


title: Steuring yn brêge Burgum; slachbomen bliuwe omleech

maintext:
De slachbomen fan de brêge yn Burgum wurkje net. Ferkear kin dêrtroch net oer de brêge. De steuring ûntstie sneintemiddei neidat de brêge iepengie foar in boat. De brêge gie dêrnei wol wer omleech, mar de slachbomen giene net mear omheech.
Freed wie der ek al in steuring oan de slachbomen fan deselde brêge. In monteur hat it probleem doe ferholpen, mar no is der dus opnij in steuring.
It is noch net dúdlik wat it probleem feroarsaket en hoe lang't de brêge net oer te stekken is. Ferkear wurdt omlaat.


title: FOTO: Sa betinkt Fryslân op 4 maaie de oarlochsslachtoffers

maintext: Op 4 maaie stie Fryslân op in soad plakken yn de provinsje stil by de oarlochsslachtoffers. Under oare yn Drachten, Sumar en Dronryp waarden freedtejûn krânsen lein en wie it om 20.00 oere twa minuten lang stil. In foto-ympresje.


title: Tryater net nei Oerol, Wereldburgers bliuwe op Foarstreek

maintext:
Tryater reizget fan 't simmer net ôf nei it Oerolfestival op Skylge. It selskip soe dêr de foarstelling Wereldburgers van de Voorstreek spylje, mar hat yn oerlis mei de organisaasje fan Oerol besletten om dat ek yn juny op de Foarstreek yn Ljouwert te dwaan. Dêr wurde op dit stuit ek al foarstellingen jûn. De strjitte wurdt as in better passende lokaasje sjoen, ek om't it útsjoch op de Foarstreek ûnderdiel fan it dekôr fan de foarstelling is.
De belangstelling foar de wrâldboargers is grut. Alle kaartsjes binne al útferkocht. Kaartsjes foar de ekstra foarstellingen binne mei yngong fan freedtemoarn te krijen.


title: FIDEO: De weropbou fan skûtsje Sterke Jerke (3)

maintext:
De ôfrûne twa dagen koene je sjen hoe't de bemanning fan IFKS-skûtsje Engelina Smeltekop keas foar in oerstap nei de grutte klasse. Dat fereaske ek in grutter skip, de Sterke Jerke, dat dizze winter troch de silers sels werombrocht is yn tradisjonele steat. It wie in hiele put mei in flinke deadline, want tongersdei set de earste krêftmjitting fan it Skûtsjeseizoen útein en dan moat de Sterke Jerke sile.
Yn Fryslân Hjoed woansdei in petear mei skipper Pieter Jilles Tjoelker en bemanningslid en syn suster Jildou Tjoelker. Sy skowe oan om foarút te sjen op it seizoen.
Moandei waard diel 1 útstjoerd oer de weropbou fan it skûtsje Sterke Jerke en tiisdei diel twa.


title: ONS Snits nei lykspul by ODIN'59 noch net wis fan hanthaving

maintext:
ONS Snits hat sneontemiddei lykspile op besite by ODIN'59 (2-2). De Snitsers binne dêrmei noch net wis fan hanthaving. De ploech fan trainer Chris de Wagt koe him by in oerwinning feilichspylje, mar wie dêrby ek noch ôfhinklik fan wat direkte konkurrint Capelle die tsjin Jong FC Twente (1-1). It ferskil is mei noch twa wedstriden te gean fiif punten tusken ONS Snits en Capelle.
Yn dizze wichtige wedstriid kaam ONS Snits goed tsien minuten foar it skoft op sportpark Assumburg op efterstân, troch in doelpunt fan Jurjen Dikker. Lang koe ODIN'59 net genietsje fan dy foarsprong, want fiif minuten letter bracht Genridge Prijor nei in knappe solo de stân wer yn lykwicht.
Lykspul
Nei it skoft gie ONS Snits op jacht nei in foarsprong en dy kaam der. Healwei de twadde helte sette Serge Fatima de Snitsers oan de lieding. Dyselde Fatima wie even letter mei in kopbal ticht by syn twadde goal fan de middei, mar dy gie der net yn. In kertier letter wie it oan de oare kant wol raak. Milo Cremers sette de lykmakker op it skoareboerd.
Folgjende wike sneon spilet ONS Snits thús tsjin Spakenburg.
ODIN'59 - ONS Snits 2-2 (1-1). 33. Jurjen Dikker 1-0, 38. Genridge Prijor 1-1, 64. Serge Fatima 1-2, 77. Milo Cremers 2-2.


description: De Boeing wie "goed hoorbaar", neffens Rob de Wind fan Laagvliegroutes NEE. "Hier word je niet vrolijk van."

title: Sa klonk de 'belevingsvlucht' fan de Boeing oer Fryslân

maintext: It wie wat letter as pland, mar oan de ein fan de middei gie de 'belevingsvlucht' fan Lelystêd Airport dochs troch. De Boeing fleach ûnder oare oer Fryslân. En it fleantúch Boeing wie "goed hoorbaar", neffens Rob de Wind fan Laagvliegroutes NEE.


title: Gefolgen wetteroerlêst Museum Dr888 wurde stadichoan dúdlik

maintext:
De gefolgen fan de wetterskea dy't guon keunstwurken ferline jier yn it Museum Drachten oprûn hawwe, falle ta. Dat seit museumdirekteur Paulo Martina. Sa'n tritich keunstwurken moatte restaurearre wurde. Ien wurk mei in hege wearde hat grutte skea, wat ek in behoarlike weardefermindering betsjut.
De restauraasje fan de keunstwurken wurdt útfierd troch spesjalisearre bedriuw Helicon yn Zoeterwoude. Hoe heech oft de eksakte skea krekt is, is noch net bekend. It museum is fersekere foar wetterskea.
Yn juny ferline jier waard Drachten troffen troch in tige fûle reinbui. It jûch in protte wetteroerlêst, ek yn it museum. It slimste waard de kelder yn it museum troffen. It minste plak foar wetteroerlêst want krekt dy kelder tsjinne as depot foar ferskate keunststikken.
De gmeente Smellingerlân, dy't eigener is fan it gebou, sil dwaande mei it wetterticht meitsjen fan de kelder. Foardat dat wurk úteinsette kin, moatte der noch ferskate fergunningen komme.


title: FIDEO: Strjittekeningen Escherwurk offisjeel presintearre

maintext:
De Eschertekeningen op strjitte yn Ljouwert binne tongersdeitemiddei offisjeel presintearre. De tekeningen binne makke troch de wrâldferneamde strjitkeunstner Leon Keer. Om trije oere middeis is de plechtichheid. Direkteur Kris Callens fan it Fries Museum hâldt op it Ljouwerter treinstasjon in iepeningswurd en wethâlder Sjoerd Feitsma fertelt oer keunst yn de iepenbiere romte.
Op it NS-stasjon is ien fan de strjittekeningen fan in wurk fan Escher te sjen. Underweis fan it stasjon nei it museum binne dan de oare strjittekeningen te sjen.


title: Hússiking yn Harns nei drugsfangst yn Spanje

maintext:
Nei it oantreffen fan 15 ton hasj op in skip by Alicante yn Spanje, hat de plysje ôfrûne freed in hússiking dien yn in wenning oan de PWA Cort van der Lindenstraat yn Harns. Ek in hûs yn it Siuwske Tholen waard ûndersocht. Der binne trije Nederlanners oanhâlden, ûnder wa mooglik ek in man út Harns.
Oft der fertochte saken yn de wenningen oantroffen binne, is net bekend. It skip fear ûnder Nederlânske flagge foar de kust fan Alicante. De fertochten sitte yn Alicante yn de sel.


title: Oude Willem mei wiet natuergebiet wurde

maintext:
Wetterskip Fryslân en Waterschap Drents Overijsselse Delta meie fan de lânbou-enklave Oude Willem in wiet natuergebiet meitsje. Dat hat de Ried fan Steat woansdeitemoarn sein. Oude Willem leit yn it Drents Friese Wold, op de grins fan Fryslân en Drinte. Bewenners en in blombollekweker hiene beswier oantekene tsjin it plan. Se binne bang dat se yn in moeras komme te wenjen en dat de kweek fan blombollen yn gefaar komt.
De Ried fan Steat hat dy beswieren ôfwiisd. De bewenners fan de Alde Willemswei krije in kade om harren hiem om foar te kommen dat se wiete fuotten krije. De kwekerij kin mei help fan drainaazje ôfwetterje, sadat de kweek net yn gefaar komt.


title: Famke op fyts oanriden yn Kollum

maintext: Op de Willem Lorewei yn Kollum is woansdeitemoarn krekt nei sânen in famke op de fyts oanriden troch in auto. It famke fytste yn de rjochting fan de Yndustrywei, doe't se skept waard troch de auto. In ambulânse wie rap op it plak fan it ûngelok. It famke hoechde net mei nei it sikehûs. Der wurdt noch ûndersocht hoe't it ûngelok krekt barre koe.


description: De plysje hat bylden nei bûten brocht fan in ynbraak by de Poiesz oan de Wilgenstraat yn Ljouwert. Yn april is dêr twa kear ynbrutsen.

title: Bylden fan ynbrekkers Poiesz yn Ljouwert online set

maintext:
De plysje Noard-Nederlân hat bylden nei bûten brocht fan in ynbraak by in supermerk begjin april yn Ljouwert.
Twa fertochten hawwe by in Poiesz-supermerk yn Ljouwert ynbrutsen. Sawol op 3 as op 15 april hat deselde ynbrekker smokersguod stellen by de supermerk. Dêrby waarden de doarren iepenmakke mei in brekizer.


title: Harnzers mei hûn hoege gjin hûnebelesting mear te beteljen

maintext:
Minsken mei in hûn hoege yn de gemeente Harns tenei gjin hûnebelesting mear te beteljen. Dat is woansdeitejûn besluten yn de gemeenteried.
De PvdA, VVD en it CDA hienen in wiziging yntsjinne op de kadernota dêr't de belesting noch wol yn stie. Yn it nije bestjoersakkoart hawwe de partijen ôfpraat dat de hûnebelesting hielendal ôfskaft wurdt. Fierders sil de ûnreplikesaakbelesting (OZB) foar net-wenten de kommende twa jier net omheech gean.
It amendemint wie nedich omdat it nije bestjoersakkoart noch offisjeel oannaam wurde moat troch de gemeenteried.


description: Trije festivals yn de Griene Stjer soenen yn finansjele noed komme at de belesting dit jier al heft wurde soe.

title: Festivalcampings yn Ljouwert betelje pas takom jier toeristebelesting

maintext: De tydlike festivalcampings yn natoergebiet de Griene Stjer yn Ljouwert hoege dit jier noch gjin toeristebelesting beteljen. Dat hat b&w besletten. De gemeente makket foar de trije festivals Welcome to the Village, Into the Grave en Psy Fi in útsûndering, om't de festivals oars yn finansjele problemen komme.


title: Ekskuzen Huub Mous oan Tjeerd van Bekkum om wietspuitsjen

maintext:
Keunstkenner Huub Mous hat syn ekskuzen oanbean oan direkteur Tjeerd van Bekkum fan LF2018. Dat die er foar de bedriging mei in wetterpistoaltsje yn IepenUp Live, twa wiken lyn yn Neushoorn yn Ljouwert.
Daphne Caruana Galizia
Mous kaam ta syn aksje omdat hy it net iens wie mei Van Bekkums reaksje op de wize wêrop't de susterorganisaasje yn Malta omgong mei de moard op de ferneamde Maltese sjoernaliste Daphne Caruana Galizia. In stânbyld foar dy sjoernaliste yn Malta wie net mear nedich, sa waard sein troch de organisaasje dêr. Van Bekkum woe him dêr yn earste oanset net ynhâldlik oer útlitte. Dat foel net goed by Mous.
Ekskuzen akseptearre
De ekskuzen binne tongersdeitemiddei makke by de fertoaning fan in dokumintêre oer de moard yn Malta. Van Bekkum hat de ekskuzen akseptearre en Huub Mous útnûge foar in petear oer dizze saak om alles nochris út te praten. Yntusken binne alle kontakten tusken Ljouwert 2018 en Malta 2018 beferzen.


title: Lang net alle anty-pestprogramma's wurkje

maintext:
In anty-pestprogramma op skoalle dêr't de hiele klasse by belutsen wurdt, is it meast effektyf. Dat docht bliken út wittenskiplik ûndersyk wêryn't de tsien meast brûkte programma's besjoen binne. Seis fan de tsien binne kwealik effektyf om't se tefolle rjochte binne op de pester en it slachtoffer. Programma's dy't yn de oplossing in taak sjogge foar de hiele groep, wurkje wol. Dat komt om't it pestgedrach dêryn erkend wurdt as it probleem fan de groep en it slachtoffer minder allinnich stiet.
Cedin út Drachten, in organisaasje dy't yn Fryslân in soad skoallen advisearret en traint, brûkt yn de striid tsjin it pesten it saneamde KiVa-programma. Dat skoart yn it ûndersyk as 'effektyf', om't it yndied útgiet fan in groepsoanpak en ek previntyf ynset wurde kin.


title: Eksamenpraat #2: Wat dochsto foar de ûntspanning

maintext: Foar de rubryk Eksamenpraat giet Omrop Fryslân tiisdei del by it CSG Liudger yn Burgum. Troch hiel Fryslân binne de learlingen fan it fuortset ûnderwiis drok mei de eksamens. Op it CSG Liudger wurde tiisdei de eksamens wiskunde en ekonomy makke. Foar guon learlingen is it in spannende tiid. Dêrom wol Omrop Fryslân graach witte: Wat dochsto foar ûntspanning yn de eksamentiid?


title: 1,2 miljoen foar nije sporthal yn Nijlân yn Ljouwert

maintext:
De gemeente Ljouwert stelt sa'n 1,2 miljoen euro beskikber om de komst fan in nije sporthal yn de Ljouwerter wyk Nijlân mooglik te meitsjen. It bedrach wurdt foar in part bestege oan oanpassingen fan it sportpark, bygelyks it parkearterrein, it oanlizzen fan grien en diken.
Leeuwarder Zwaluwen
Ek ynvestearret de gemeente yn wask- en klaairomtes foar de fjilden fan Leeuwarder Zwaluwen en de ynventaris fan it gymnastykûnderwiis. De totale kosten fan it projekt lizze op 7,1 miljoen euro.
Eigener wurdt de noch op te rjochtsjen Stichting Sporthal Nijlân, de gemeente bliuwt eigener fan de grûn. Leeuwarder Zwaluwen ynvestearret sels jild yn in nije kantine.
Trije skoallen
De skoallen Piter Jelles, Beyers Naudé en it Gomarus College sille gebrûk meitsje fan de nije sporthal. De skoallen sitte no noch yn de âlde sporthal oan de Van Loonstraat en by it Friesland College oan de Julianalaan.
Yn july set de bou útein. De sporthal moat yn de maitiid fan takom jier klear wêze.


title: Wetterplysje dielt ferskate boetes út op it wetter

maintext: De wetterplysje hat sneon op feskate plakken yn de provinsje seis boetes útdield. De bekeuringen wiene foar te rap farren, foar it net hawwen fan in ferplichte rêdingsfest en foar it net hawwen fan in farbewiis. Trije persoanen krigen in boete om't se tefolle pk's op harren boat hiene.


title: Frou wol kat út beam rêde, mar brânwacht moat ek har befrije

maintext: De brânwacht hat tiisdeitejûn oan de Brongersmawei by Kollumerpomp in frou en in kat út in beam rêden. De kat wie de beam yn flein om't in hûn efter it bist oan siet. De kat doarde de beam net út, wêrnei't de frou yn de beam klom om de kat te rêden. Mar dêrnei doarde ek de frou net mear út de beam te kommen. De brânwacht hat beiden út de beam helle.


description: Op It Gryn is in nije bistesoart ûntdutsen. De foarkespringer is hiel seldsum yn Europa en net earder fûn yn Nederlân.

title: Nije bistesoart yn Nederlân: foarkespringer op It Gryn

maintext:
Op it ûnbewenne Waadeilân It Gryn is in nije bistesoart foar Nederlân ûntdutsen. It giet om in soart fan foarkespringers. It bistje is 0,8 millimeter en siet yn it oanspielde floedmerk. "Het is leuk nieuws," meldt boskwachter Erik Jansen fan Natuurmonumenten. "Alle beestjes helpen. Hoe klein ook, ze horen erbij in de natuur."
Foarkespringers lykje op ynsekten en foarmje in eigen groep. It oantroffen bist is seldsum yn Europa en waard noait earder oantroffen yn Nederlân.


description: Soad oerlêst troch tongerbuien yn Fryslân. Yn Langsweagen gie troch in wynhoas in oantal beammen tsjin 'e flakte, oer in lingte fan mear as 500 meter.

title: Wynhoas yn Langsweagen

maintext: De swiere tongerbuien ha op ferskate plakken yn Fryslân foar flink wat oerlêst soarge. Yn Langsweagen gie troch in wynhoas in oantal beammen tsjin 'e flakte, oer in lingte fan mear as 500 meter. Trije beammen kamen op in buorkerij telâne en dat soarge foar de nedige materiële skea. Yn Tynje foel in beam op twa huzen. By it opteakeljen fan de beam foel dy op 'e nij op 'e huzen. Ek dêr ûntstie skea. Der wie gjin persoanlik letsel. By Stiens fleach in beam yn 'e brân en yn Ljouwert wie der bliksemynslach, mar bleau brân út. Ek wie der op ferskate plakken yn 'e provinsje wetteroerlêst. Neffens Veiligheidsregio Fryslân wie de situaaasje yn Súdeast-Fryslân it slimst.


title: "Waylon hat lêst fan oanstelleritus..."

maintext:
Waylon stiet yn de finale fan it Eurovisie Songfestival. Sels wie er út 'e skroeven, mar op de Ljouwerter freedsmerk wiene de reaksjes wikseljend: "Hy die it fantastysk! Al hat hy syn eigenaardichheden, hy sjongt geweldich!". Oaren typearren him as in 'malloot' en immen mei 'oanstelleritus'.
It festival sels wie neffens in soad minsken ek net mear wat it west hat. It is no 'in sirkus', 'in korrupt soadsje' en in festival dêr't Nederlân gjin inkelde kâns makket om't: "Alle bûtenlanners inoar de punten wat jouwe." In echte Ljouwerter hie syn gedachten mear by de finale dy't nét helle waard: "Man, hou op, ik hew der noch nachtmerries fan dat Cambuur der út leit."


title: Ljouwerter feroardiele ta wurkstraf foar himpplantaazje thús

maintext:
In man út Ljouwert hat in wurkstraf fan 120 oeren krigen, omdat er in himpplantaazje yn 'e hûs hie. De kwekerij waard ein ferline jier ûntdutsen.
De man sei dat er gokskulden hie. Minsken dy't jild fan him hawwe moasten, soene him twongen hawwe syn skulden ôf te lossen troch himp te kweken. Dy minsken soene de kwekerij ek oanlein hawwe. De man woe gjin nammen neame, omdat er dan yn de problemen komme soe.


title: Skilders fan 'De Salon' bringe Alma Tadema wer ta libben

maintext:
It liket as oft Laurens Alma Tadema noch libbet. Op in doek yn ien fan de teätersealen fan stedsskouboarch De Harmonie yn Ljouwert ûntstiet stadichoan in muorreskildering. It liket op in keunstwurk fan de bekende keunstner út Dronryp: op de foargrûn de tradisjonele Grykske tafrielen, op de eftergrûn de see. Allinnich dan ferwurke nei it no, makke troch in tsiental artysten fan oer de hiele wrâld.
Dekorative skilders
Se binne yn Ljouwert foar 'De Salon'. In jierliks barren fan de belangrykste dekorative skilders fan 'e wrâld. Yn it ramt fan Leeuwarden-Fryslân 2018 is de byienkomst nei Ljouwert helle. Randolph Algera en Gabriëlle Westra fan It Hearrenfean ha in skoftlang dwaande west dit foarinoar te krijen. Dat wie bêst dreech om't 'De Salon' gewoanwei allinnich wrâldstêden as New York, Frankfurt en bygelyks Sint Petersburg oandocht.
Ko
De opset is frij simpel: alle keunstners begjinne mei in wyt doek. Oan de ein fan it wykein ha se allegear ien of meardere keunstwurken makke, ynspirearre troch it tema Laurens Alma Tadema. Sa makket de Amerikaanske artyst Andy Eccleshall in skilderij mei dêrop in âld Gryksk terras pleatst yn it Fryske lânskip. Sintraal stiet in ko dy't in plak fûn hat op dat terras. Eccleshall fynt Fryslân fantastysk. Hy fynt it hjir hearlik rêstich (mei útsûndering fan 5 maaie) en hellet in soad ynspiraasje út de omjouwing.
Ferkeapje mei net
'De Salon' duorret noch oant sneintemiddei 17.00 oere. Dêrnei wurdt alles opromme. De makke doeken wurde troch de artysten meinaam nei hûs. Ferkeapje by De Salon mei perfoarst net. Randolph Algera: "Wij willen hier geen concurrentie onderling. Het gaat er nu om dat mensen leren, artiesten naar elkaar kijken, we eigenlijk het vak beleven. Als mensen interesse hebben, staat het ze vrij contact te leggen met een van de artiesten. Maar hier verkopen we niets."
Alle artysten binne noch in oantal dagen yn de provinsje. Se farre noch troch Ljouwert en gean dan op toernee lâns de waadeilannen. Dan sette se wer ôf nei hûs, in tas fol nije inspiraasje as bagaazje.


title: Gjin aktiviteiten mear yn Feanwâlden fanwegen bedrigingen

maintext:
De aktiviteitekommisje Mei Elkoar Ien yn Feanwâlden hat alle aktiviteiten foar dit jier skrast. Dus gjin feestwike, gjin fiskwedstryd en gjin rommelmerk mear yn it doarp. Reden is de oanhâldende bedrigingen dêr't de fiif kommisjeleden de lêste twa jier mei te krijen hân hawwe.
De problemen binne ûntstien neidat de kommisje besletten hie om de hoareka by de aktiviteiten net langer troch in pachter útfiere te litten, mar sels mei frijwilligers te dwaan.
Ekstra befeiliging
Sûnt dy tiid wurde de fiif leden bedrige, is der sprake fan fernielingen en hawwe se ekstra befeiliging by de feestwike ynsette moatten. De lêste tiid is der wer sprake fan ûnrêst en bedrigingen op de sosjale media. Dat is reden foar de aktiviteitekommisje om der fuortendaliks mei op te hâlden.
It bestjoer wol dizze stap fan de kommisje net taljochtsje út eangst foar fierdere bedrigingen.


title: Reza Ghoochannejhad liket SC Hearrenfean te ferlitten

maintext:
Reza Ghoochannejhad hat sneontejûn nei alle gedachten syn lêste wedstriid foar SC Hearrenfean fuotballe. "Jullie zien mij terug, maar vermoedelijk niet bij Heerenveen", sei de oanfaller foar de kamera fan FOX Sports nei de nederlaach fan syn ploech tsjin FC Utrecht yn de play-offs om Europeesk fuotbal.
It liket derop dat Ghoochannejhad de oerstap makket nei in oare klup yn de earedifyzje, mar dêr woe er fierder neat oer kwyt. Ghoochannejhad folge de jeugdoplieding fan SC Hearrenfean en gie yn 2009 nei Go Ahead Eagles. Dêrnei spile er ûnder oare foar Standard Luik, Charlton Athletic en Kuwait SC en Al-Wakrah. Twa jier lyn kaam er werom by SC Hearrenfean.


title: Súdwest-Fryslân hat flinke kosten oan ûnderhâld fonteinen

maintext:
Súdwest-Fryslân is mei seis stêden de gemeente mei de measte fonteinen, dy't skonken binne fanút it Kulturele Haadstêd-projekt 11Fountains. Wethâlder Stella van Gent is der mar wat grutsk op. Tagelikertiid foarmje de fonteinen wol in flinke kostenpost yn de gemeentebegrutting. Elk jier is de gemeente 10.000 per fontein kwyt oan ûnderhâldskosten. En de fonteinen steane der dochs wol sa'n 20 jier, ferwachtet Van Gent oan. "We hebben dit financiële punt besproken in de gemeenteraad en dat was nog best spannend", jout se ta. "Maar we kregen uiteindelijk een akkoord."
Hoe lang oft de gemeente krekt de ûnderhâldskosten fan de fonteinen foar har rekken nimme sil, is noch net dúdlik. Van Gent hopet yn elk gefal dat de keunstwurken harsels werombetelje yn de foarm fan mear toeristen út binnen- en bûtenlân dy't nei Súdwest-Fryslân komme om de fonteinen te besjen.


description: Mei it waarme waar is sliepe dochs wol hiel dreech. Mar wat moatst no dwaan om better sliepe te kinnen?

title: Lekker koese mei it waarme waar? Tiid foar seks!

maintext: Wat is it dochs noflik waar, it sintsje skynt, moaie temperatueren. Genietsjen is it. Mar dan komt dat momint, je wolle op bêd. Mar it is net te hurdzjen, sa waarm is it en wolst dochs wol hiel graach sliepe. Mei it swit yn 'e panty besikest dan te sliepen, mar dat slagget mar net. Wy hawwe in de Middei Fan Fryslân tips krigen fan sliepekspert Annelies Smits.


description: Hea! folge de lêste fjouwer oeren fan de fytsalvestêdetocht. Wy seagen yn Tsjerkwert, Warkum en Boalsert. De lêste fytsers kamen om sawat 23: 50 oere yn Bo

title: FIDEO: De lêste oeren fan de fytsalvestêdetocht


title: Kollum: "Waaddrost"

maintext:
"Fryslân is in ferburgen pearel. Ik hâld net fan pearels: 'protserige' fonkelstiennen, makke troch weake oesters. Ik hâld ek net fan ferburgen, ik bin ommers sjoernalist. Mar hiel Fryslân krijt in orgasme dat we no tredde op de list ferburgen peareltsjes steane, tusken allegear oare nearzige lannen as Litouwen en Albanië. Ungelooflik. In lân wat der foar soarget dat syn foardoar, toeristedoarp Lemmer, de hiele simmer oeral leit fanwege dat geklau mei de diken, fertsjinnet dy titel net. En sa wit ik noch wol mear. Oan de oare kant, der is op 't heden gjin dei mear dat der hjir minder as 100 eveneminten binne. We fermeitsje ús wol en der kin hjir en dêr noch wol ien by.
Mar wat moatte we mei ús peareltsje Skiermûntseach? Dêr hingje se mei Pinkster noch altyd in hoanne yn in koerke yn in 18 meter hege mêst. En dy litte se trije dagen jammerje, want sa'n bist wol fretten of in willige hin ha. Tradysje, mar der bin no lju op tsjin. Dy wolle én wolf én skiep behâlde. Se witte net hoe't dat moat en binne no sa op de doele dat se minsken slaan woenen op Skier.
Oan de oare kant sieten de sân boeren fan Skier wat te mûskopjen. Dêrnei setten se in part fan har kij op de boat. De blomkes en bijkes ha dêr no feest, en ik ha ek al begrepen dat der in hannelsmisje skriezen nei it eilân komme sil. En dy boeren waarden hillich yn de krante. Dat ha se net begrepen, want se ha gewoan dien wat alle boeren yn Fryslân ynkoarten ek dwaan moatte sille, al of net mei de heafoarke op de strôt.
Fan 1976 oant 1983 wie Bas Eenhoorn boargemaster fan Skier. Doe in jong ambisjeus VVD'erke. Letter VVD-foarsitter, no dan moat je noch al wat lju útinoar kneppelje. Hy waard wat in troubleshooter sa't dat hjit: hy hat oeral waarnimmend boargemaster west. En dy binne der inkeld foar om konflikten op te lossen.
Bas Eenhoorn komt sa no en dan noch oan it wurd oer it Waad. Je hâlde wat oer fan sa'n rêstige stúdzjeperioade op Skier. Hy wol mear ienheid yn it Waad op bestjoerlik mêd. Dêr hat hy wol gelyk oan. Sjogge je de iene dei trije ministers fan Dútslan, Denemarken en Nederlân in hanteken setten dat it Waad wichtich is. No dat wisten we al. Stiet Ferd Crone dêr ek noch efter mei syn boargemasterskeatling om 'e hals. De oare deis stiet Lutz Jacobi mei reade flagge te wapperjen op it strân fan Harns. Dan witte je wer dat der sa'n soad ferskillende lju en oerheden oer it Waad gean, dat der noait wat fan op de hispel komt, en ûnfoldwaande dien wurdt oan ferlies fan fisk, fûgels en jild. Mar ek dat witte we al hûndert jier.
Eenhoorn wol it oplosse mei in waaddrost. In drost, offisjeel een drossaard, is in amtner dy't in plattelânsgebiet bestjoerd. In soarte fan boargemaster. Mar as je ienheid yn it Waad bringe wolle, kinne je better in soartemint diktator ha. In waaddrost is dus in ........ aah ik begryp it, troubleshooter Eenhoorn fynt himsels de ideale waaddrost, hy wol werom.
Tsja. Soe VVD'er Bas Eenhoorn wol witte wat der op 't heden echt op Skier libbet. En wat der op, om en benammen ûnder it Waad oan de hân is, sadat je der as ferskillende oerheden in kear wat oan dwaan kinne. Nee fansels. Bas Eenhoorn stiet bygelyks net op de list fan sprekkers by de demonstraasjekuier dy't op 2 juny yn Harns wêze sil. Dan begjinne se by de direksjekeet fan sâltwinner Frisia en einigje by it gebou fan Vermilion dat noch altyd yn ús Waadboaiem oan it prikken is nei gas.
De tocht is in aksje. Koarte speeches, in soad jûchhei. Bytsje tefolle in SP-spultsje, mar hawar. Se fiele it wol goed oan mei it Waad. En se litte elk meidwaan, sels guon oerheden rinne en raze mei. Eins moat we de nije waaddrost dêr mar tusken wei helje. Miskien is no de noch net sa lang lyn beneamde boargemaster fan Skier wol in better idee. Ineke van Gent fan Grien Links. Of hoecht it dan foar Bas net mear."


title: Syktocht nei fermiste Dénis hat noch neat opsmiten

maintext:
De syktocht yn Frjentsjer nei de fermiste Denis Heinen út Soest hat oant no ta noch neat opsmiten. De man wurdt sûnt sneintemoarn fermist. Hy wie mei in pear freonen mei de boat yn Frjentsjer en is neffens syn sus nachts fan bêd ôfgien. Sûnt dy tiid is der neat mear fan him fernaam.
De famylje fan Denis hat foto's nei bûten brocht, sadat minsken sjen kinne om wa't it giet. Syn heit en mem binne op dit stuit yn Frjentsjer.
De plysje hat moandei yn it wetter fan de haven socht, mar dat hat neat opsmiten.


description: Marrit van der Kort fan De Jouwer hat it hurddraaffirus te pakken. Ferline jier begûn se dermei en rûn se by de maraton fan Snits de 7,5 kilometer. No doch

title: Marrit van der Kort traint foar Mar-Athon Snits

maintext: Mar wêr't guon hurddravers dan wer ophâlde, gie Marrit troch. Fan it iene kaam it oare en nei de maraton fan Snits folgen ûnder oaren de Joustermerkeloop (10 km) en de Dam tot Damloop (16 km). Der is no wer in nije útdaging: Marrit giet by de maraton fan Snits, op 23 juny, foar de heale maraton.


title: Europeeske kultuerkommisje skrast wurkbesite nei Ljouwert

maintext:
De kultuerkommisje fan it Europeesk Parlemint hat in wurkbesite oan kulturele haadstêd Ljouwert ôfsein. De kommisje soe moandei en tiisdei op wurkbesite komme yn Ljouwert. Dy besite is lykwols skrast, omdat der te min belangstelling foar wie. Omdat mar twa Europarlemintariërs har opjûn hiene foar de offisjele besite oan de Kulturele Haadstêd, hie foarsitter Petra Kammerevert fan de kultuerkommisje gjin oare kar as de besite ôf te blazen.
"Ik fyn it hiel spitich dat ik no net yn Ljouwert bin, mar sa'n wurkbesite giet allinnich troch as der foldwaande dielnimmers binne. Ik hie mar twa garandearre tasizzingen en in pear mei in fraachteken. Ik fûn in reis nei Ljouwert mei twa Europarlemintariërs te pynlik en dêrom haw ik de besite oan Ljouwert ôfsizze moatten. It is absolút gjin gebrek oan belangstelling, it is gewoan sa dat der in hiel soad wurkbesiten binne dizze wike. Europarlemintariërs moatte dan kieze. As de groep te lyts wurdt giet sa'n besite net troch."
Tradysje
It is tradysje dat de kultuerkommisje alle jierren by beide kulturele haadstêden op besite komt. Sterker noch: it is oant no ta noch net bard, dat in kulturele haadstêd gjin kultuerkommisje fan it Europeesk Parlemint oer de flier krijt. De kommisje wie yn febrewaris al op besite oan Valletta 2018, mar foar de besite oan Ljouwert is noch gjin datum fûn, seit de Dútse Europarlemintariër Petra Kammerevert: "Ik moat tajaan dat it net maklik is om in nije datum te finen, as ik sjoch nei de folle aginda fan it parlemint. Ik bin dan ek bang dat it in toer wurdt. We sille it besykje, mar ik kin op dit stuit noch net tasizze dat it ús ek slagget om mei in offisjele delegaasje fan it Europeesk Parlemint nei Ljouwert te kommen."
Stichting Ljouwert-Fryslân 2018 is teloarsteld oer it net trochgean fan de besite. De kulturele haadstêd hat hjir pas ferline wike in brief oer krigen fan de Europeeske Kommisje. Oeds Westerhof fan LF2018 sil de Kommisje om opheldering freegje en ek syn best dwaan om in nije datum te finen foar de wurkbesite. Neffens Westerhof lei it inisjatyf foar de wurkbesite ek by de Europeeske Kommisje.
Grut oanbod
Offisjele wurkbesiten fan it Europeesk Parlemint wurde yn prinsipe allinnich mar hâlden yn de saneamde 'griene wiken', as der gjin plenêre gearkomsten en oare wichtige ferplichtingen binne yn it Europeesk parlemint. Dizze wike is it oanbod grut: der binne wurkbesiten oan Sina, Italië, Oeganda en Georgië. Jan Huitema wie as Frysk Europarlemintariër ek útnûge om mei te gean nei LF2018, mar hie al tasein om mei de lânboukommisje nei Finlân te gean. Huitema lei moandeitemiddei in wurkbesite ôf oan in rindierhâlderij. De útnûging om mei te gean nei Ljouwert kaam foar him te let.
Steatelid Sybren Posthumus fan de FNP neamt it yn in earste reaksje 'bysûnder spitich' dat de kultuerkommisje noch net nei Ljouwert komt. Posthumus wist net fan de plande wurkbesite op 7 en 8 maaie. As hy dat witten hie, hie er him graach ynspand, om de Europarlemintariërs fan de Europeeske Frije Alliânsje oer te heljen nei Ljouwert te kommen. Ek Steatelid Hetty Janssen fan de PvdA jout yn in earste reaksje oan dat se net op 'e hichte wie fan de plande wurkbesite.
Lobby
Posthumus fynt dat Kulturele Haadstêd en de provinsje Fryslân har ynspanne moatte om der foar te soargjen dat der letter dit jier noch wol in wurkbesite komt. LF2018 en ek de provinsje moatte dêrby foaral ek de politike partijen by ynskeakelje, sadat dy 'lâns de partijlijn' lobbye kinne foar Ljouwert-Fryslân 2018.
Foarsitter Petra Kammerevert fan de kultuerkommisje fertelt dat se noch nea yn Ljouwert west hat. As kultuerleafhawster wol se graach in kear komme, byneed op persoanlike titel. In spektakel as 'De Stormruiter', basearre op it ferneamde Dútse boek 'Der Schimmelreiter', soe se graach sjen wolle.


title: Twadde slachtoffer bedriuwsûngelok ek ferstoarn

maintext:
It twadde slachtoffer fan it bedriuwsûngelok fan tongersdeitemiddei by masinefabryk Douna yn Ljouwert is ek oan syn ferwûningen ferstoarn. Dat meldt de plysje.
By it ûngelok wiene twa minsken belutsen. Ien fan harren kaam op it plak sels om it libben. It twadde slachtoffer waard swierferwûne nei it sikehûs brocht. Dêr is er no ferstoarn.
Silinder
De arbeidsynspeksje meldt dat de slachtoffers rekke binne toch in silinder fan in drukpers. Dy soe knapt wêze. In wurdfierder fan de arbeidsynspeksje kin dêr op dit stuit fierders neat oer sizze. It ûndersyk nei de tadracht fan it ûngelok by it bedriuw yn Ljouwert is noch yn folle gong.


title: Tal stedskuiers yn Ljouwert groeit eksplosyf

maintext:
Kuierjen is tige populêr en foaral yn de stêd. Sa hat Ljouwert op it stuit te krijen mei in gigantyske groei oan stedskuiers. De groepen kuierders dy't harren oanmelde by it Historisch Centrum Leeuwarden binne mear as ferdûbele. En de boekingen foar de rest fan it jier gean as it slydjaget.
In soad Dútsers komme troch Kulturele Haadstêd op Ljouwert ôf en dogge dan in stedskuier mei in gids. Ek Ljouwerters sels kinne folle mear fan harren stêd sjen mei sa'n toer.


title: "Meiden van de Wielenpôlle" litte twa kanten sjen

maintext:
It terrein fan de brânwacht en in bûntkleurde karavan foarmje it dekôr foar it teäterstik De Meiden van de Wielenpôlle. Christina (10), Cynthia (11), Jessica (20), Joline (17), Myrthe (13) en Sanne (14) litte op muzyk en mei behelp fan ûnder oare paraplu's en bokshânskoannen sjen dat jonge froulju sawol hurde as sachte kanten ha.
Adje Lambertz
It teäterstik is in ûnderdiel fan it LF2018-projekt Adje Lambertsz. Under rezjy fan teätermakkers meitsje jongeren út wiken en doarpen yn de gemeente Ljouwert in eigen stik mei in karavan as binende faktor.
Teätermakster Lisa Groot Haar is opgroeid yn Ljouwert en woe graach in stik meitsje mei jongerein út de Wielenpôlle. "Ik was er nog nooit geweest, maar ik had wel gehoord dat er een grote sociale samenhang heerst in de wijk. Het thema van Culturele Hoofdstad is mienskip, en ik dacht meteen: waar vind je meer mienskip dan hier, in de Wielenpôlle?"
Allegear Wielenpôlle-famkes
Allinnich famkes út de Wielenpôlle ha harren opjûn foar it teäterstik. Yn de earste gearkomste ha sy fuort oanjûn dat se sawol in leave as stoere kant yn harren ha en dat se graach mei allinnich famkes dit stik meitsje woene.
De jonge fammen ha trije moannen oefene. De karavan ha se nei eigen smaak yn allegear kleuren ferve, wêrby't de iene kant it sachte karakter en de oare kant it hurde karakter útbyldet.
Buerthûs Kobbekooi
It teäterstik wurdt sneon- en sneintemiddei opfierd achter it buerthûs Kobbekooi yn de Wielenpôlle.


title: Aris ferliest earste wedstriid play-offs krap fan ZZ Leiden

maintext:
Aris Ljouwert hat de earste wedstriid yn de play-offs krap ferlern fan Zorg en Zekerheid Leiden mei 77-85. Leiden wie favoryt mei de tredde posysje yn it klassemint fan de earedifyzje. Aris stiet sechsde.
Goed út de startblokken
Aris kaam goed út de startblokken yn Leiden. Nei 3,5 minuten spyljen wie it 5-12. Mei noch goed twa minuten te gean yn it earste kwart stie it gelyk: 17-17, mar Leiden kaam sterker werom, en dat soarge derfoar dat de ploegen it earste kwart eindigen mei 23-27 op it skoareboerd. Dat nei noch in buzzerbeater fan Leiden.
Leiden hâldt foarsprong
Yn it twadde kwart gie it lyk op, mar Leiden hâlde de foarsprong. Mei de rêst stie it 42-50. De spilers leauden noch yn in oerwinning. As se rebounden, wiene se seker net kânsleas.
It tredde kwart eindige wer mei in buzzerbeater foar Leiden: 61-71. It fjirde kwart wie hiel spannend. Mei noch goed oardel minút op de klok stie it 73-75. Dêrnei hie Aris in soad balferlies en rûnen de Ljouwerters efter de feiten oan, wêrtroch't de wedstriid eindige yn 77-85.
Twadde play-offwestriid
De twadde play-offwedstriid is tongersdei by Aris thús yn Ljouwert.


title: Eigeners Theehuis Grou: "We hawwe der wer sin oan"

maintext:
It Theehuis yn Grou is sûnt dit wykein wer iepen. It nije ûnderkommen is fan binnen sa goed as klear. Bûtenom moat noch in tal saken ôfmakke wurde. Mar dat sil ek net lang mear duorje, sizze de eigeners Timo Slump en Marieke Warmedam. Fanwegen it moaie waar is der gjin sprake fan in rêstige start. De minsken streame massaal ta en ek de kommende dagen wurdt in soad drokte ferwachte.
Goed in jier lyn brânde it Theehuis oant de grûn ta ôf, ynklusyf it hûs fan de eigeners. Op Keningsdei ferline jier waard in tydlik ûnderkommen yn gebrûk naam oan de steger achter it Theehuis. Dat stiet no leech en wurdt letter opromme.
Neffens Slump en Warmerdam hawwe se in dreech jier achter de rêch, sawol emosjoneel as finansjeel. "We moatte hielendal op 'e nij begjinne", seit Slump. "Mar dat jout neat. We hawwe der wer sin oan."


description: Marijke Groenewoud út Hallum hat tongersdei op de earste dei fan it NK skeelerjen yn Heerde twa Nederlânske titels ferovere. Se wie de bêste op de 500 mete

title: Marijke Groenewoud wint twa kear goud op it NK skeelerjen


title: Sander Arends yn dûbelfinale fan challenger Braga

maintext:
Tennisser Sander Arends fan Ljouwert hat mei syn dûbelmaat Adil Shamasdin de finale helle fan it challengertoernoai yn it Portugeeske Braga. Yn de heale finale wienen Arends en de Kanadees fierstente sterk foar it Spaanske duo Pedro Martínez en David Vega Hernández.
De earste set gie sels sûnder gameferlies nei Arends en Shamasdin: 6-0. Yn de twadde set wie ien break genôch. Die set gie mei 6-3 nei it duo fan de Fries en de Kanadees.
Wa't de tsjinstanners binne yn de finale, is noch net bekend. Letter op freed spylje Gastão Elias en Pedro Sousa noch tsjin Ariel Behar en Miguel Ángel Reyes-Varela.


title: Stellen oldtimer mooglik sjoen yn Boalsert

maintext: De stellen oldtimer fan de famylje Boon út Aldeberkeap is snein mooglik sjoen yn Boalsert. Hy ried yn de rjochting fan Warkum. De Packard Six út 1937 waard sneintemoarn fan it hiem stellen, wylst de famylje in pear dagen fuort wie. It giet om in klassiker wêrfan't der mar in hantsjefol omrydt yn Nederlân. Se ha de auto al fjouwer jier en de auto hat in soad emosjonele wearde. De auto kin neffens Boon net ferkocht wurde, sûnder op te fallen. Hy ropt minsken, dy't wat sjoen ha, op om harren te melden.


title: Kollum: "Beammen binne moardners"

maintext:
"Miskien komt it wol om’t ik in klaaiklute bin. Grutbrocht mei wide kimen, rom eachweid, hege loften. Dat ik krekt fanwegen al dy romte gewaar waard dat beammen bysûnder binne.
Ik bin sljocht op beammen, op de bosk. As bern kaam ik mei de âldelju gauris yn de omkriten fan Bakkefean. It wie suver magysk om fan Duerswâld nei Bakkefean te fytsen, de Duerswâldmerwei dy’t as in leane foar jin lei, in griene katedraal fan beammen dy’t jin hoede en tagelyk mystearje tasei. It wie dêr ek dat as men krekt foar Bakkefean de bosk yngie dat men de Aldfaars bewûnderje koe. Sa waarden dy âlde, mânske beammen teminsten troch ús heit-en-dy neamd. Oft it no bûken of iken wiene wit ik net, mar se makken alle kearen likefolle yndruk. Grouwe stammen, ymposante krunen, de stjurre tiid dy’t him yn de bast iepenbiere. Dy beammen wisten alles om’t se alles sjoen en meimakke hiene, sa waard ús ferteld. Bewûndering en respekt kopketûmelen oerinoar hinne as ik foar de Aldfaars stie.
Dat gefoel is altyd by my bleaun. Mei om dy reden kin ik poer wurde as beammen roaid wurde moatte yn ferbân mei de ferkearsfeiligens. De ANWB en it Ryk redenearje dat benammen op provinsjale wegen in protte beammen te ticht op ’e dyk stean. As minsken te hurd ride en de macht oer it stjoer kwyt reitsje, ride se harren samar dea tsjin in beam. Dus is de konklúzje dat dy beammen roaid wurde moatte. Dêr is sa’n 50 miljoen foar beskikber.
In probleem bestiet út oarsaak en gefolch. Om in probleem op te lossen is it logysk om de oarsaak oan te pakken en net it gefolch. En lit dat no krekt wêze wat de ANWB en it Ryk dogge. De oarsaak is it te hurd riden. Of tefolle alkohol drinke of ûnder it riden wei appe of belje. Is it de skuld fan de beam as minsken harren ferantwurdlikheid net nimme? Yn de harsenkronkels fan dy beide partijen blykber al. Tagelyk is it ek eksimplarysk foar hoe’t wy as minskheid mei de natuer omgean. De natuer is wat dat yn it paad stiet of leit, dat is wat om te eksploitearjen, út te rûpeljen en foar ivich te fernielen.
De aksje om hiele leanen te ûntboskjen foar de ferkearsfeiligens is absurd en slim ûnnoazel. Want is it net sa dat in selde persintaazje minsken harsels te pletter rydt tsjin in fangrail? Dy’t dêr nota bene foar de feiligens pleatst binne? Of tsjin in lampepeal? Wannear soe it berjocht komme dat alle lampepeallen oan ’e kant fan ’e dyk fuort helle wurde? Beammen dy’t ticht op ’e dyk stean binne natuerlike ferkearsremmers. As de ridende minske him teminsten oanpast. Se nimme de Co2-útstjit op, se keare de wyn –noflik foar de fytsers– en se dôvje it kabaal.
Guon Yndiaanske talen ha gjin wurd foar de natuer. Om’t de minske dêr in part, in ûnderdiel fan is. Dat hat hjir oait by ús ek sa west. Tink oan Yggdrasil, de Wrâldbeam as symboal foar de hiele skepping, foar alles dat libbet. Oan de ferhalen fan froeger dat poppen út in holle beam kamen. De beam as symboal foar libben en fuortbestean. It is te hoopjen dat it Ryk en de ANWB harren dat op ’e tiid realisearje."


title: Fytse nei Sina foar bernefytsen earme Grinslanners

maintext:
In Friezinne en in Drint út de stêd Grins, dy't tegearre 20.000 kilometer nei Sina fytse om sa harren leafde foarinoar te fieren. It klinkt as it begjin fan in mop, mar neat is minder wier. Mariëlle van der Sluis (oarspronklik fan Damwâld en Boalsert) en har freon Martijn de Jong Posthumus binne twa wiken ferlyn op 'e fyts stapt om sa jild yn te sammeljen foar de aksje Fietsen voor Kinderfietsen.
Martijn falt foar Mariëlle
Fiif jier lyn foel Martijn syn each op syn aardich buorfamke Mariëlle. Kontakt mei har meitsje slagge sa maklik noch net, mar dat feroare op de dei dat er 'tafallich' foar har fytste. Syn âld barrel liet him lykwols yn 'e steek. "Doe foel Martijn op 'e dyk, letterlik foar my", laket Mariëlle. "Ik haw him doe wer oerein holpen." En sa wist Martijn dochs it famke foar him te winnen. Om har te betankjen skreau er har in kaartsje dat er har wolris mei in racefyts seach en frege har oft hy har wer fytsen leare woe. "Dat fûn ik sa'n leaf kaartsje, en doe haw ik in kaartsje werom skreaun."
Earmoed yn Grinslân
Mariëlle en Martijn woenen graach in lange fytsreis meitsje. By de tariedings kamen se derefter dat bern yn harren eigen wenplak Grins betiden net iens jild hawwe foar in fyts. "Ien op de fiif bern yn Grinslân libbet yn earmoed. Der is gjin jild foar muzyk, sport of gewoan in brôchje. Dêr woenen wy wat foar dwaan."
De twa fytse 20.000 kilometer nei de East-Sineeske stêd Tianjin, in partnerstêd fan Grins. "Wylst wy fytse, wurde der yn Grins allegearre aksjes útfierd om fytsen yn te sammeljen." Minsken kinne âlde barrels ynleverje, dy't dêrnei opknapt wurde.
In jier lang fytse
It steltsje hat no likernôch 600 kilometer yn de skonken sitten. "Wy binne no yn Dútslân, yn Warburg. Om ús einstasjon yn Sina te berikken hawwe we in jier útlutsen." De reis giet troch Mid-Europa, Turkije, de Kaukasus nei Sintraal-Azië.
"Fansels is it foaral in soad fytse, mar ûnderweis hawwe wy it lokkich ek wol oan tiid moaie dingen te besjen." Mariëlle en Martijn binne te folgjen op Instagram.


title: Bestelbus slim skansearre by brân yn Oerterp

maintext: Yn Oerterp is yn de nacht fan freed op sneon in bestelbus yn flammen opgien. De bus stie op de Koetsebeiwal. In buertbewenner warskôge de brânwacht. Dy hat it fjoer blust, mar koe net foarkomme dat de bestelbus ferlern gie. De plysje hat it plak ôfset. Der soe tocht wurde oan brânstichting. De plysje hat de saak yn ûndersyk.


description: De oanfaller gjit net yn op de oanbieding dy't de klup him dien hat. Hy hie in ôfrinnend kontrakt en koe bytekenje ûnder oare betingsten.

title: Furdjel Narsingh giet fuort by SC Cambuur

maintext: Furdjel Narsingh ferlit SC Cambuur. De oanfaller giet net yn op de oanbieding dy't de klup him dien hat. Narsingh hie in ôfrinnend kontrakt en koe bytekenje ûnder oare betingsten. Dêr giet hy net op yn en dus moat er op syk nei in oare klup.


description: De famylje fan de fermiste Dénis Heinen út Soest hat tiisdeitemiddei flyers ophongen yn Frjentsjer. De 26-jierrige jonge wurdt sûnt de nacht fan sneon op s

title: Famylje fermiste Dénis Heinen hinget flyers op yn Frjentsjer


title: UPDATE: Man oanhâlden nei oerfal op tabakssaak yn Ljouwert

maintext:
De plysje hat in man oanhâlden yn de syktocht nei in oerfaller fan in winkel yn Ljouwert. It giet om in tabakssaak oan de Vijzelstraat. Dy waard oan de ein fan de moarn oerfallen troch in man. De oerfaller bedrige it personiel mei nei alle gedachten in stroomstjitwapen en naam in ûnbekende bút mei. De plysje gie dêrnei, ûnder oare mei help fan Burgernet, op syk nei de oerfaller.
Undersyk moat no útwize of de oanhâlden man ek de oerfaller is. De oerfal komt op in soer momint foar de eigener fan de winkel. Hy soe op 1 juny ophâlde mei syn saak.


title: Oarlochsferhalen: Cilia Huitema by Burchwert

maintext:
Ferhalen fan minsken dy't de Twadde Wrâldoarloch meimakken, komme der hieltyd minder. Dochs binne se der noch. Faak binne it no jeugdoantinkens fan minsken dy't as bern of jongere de oarloch meimakken. Se binne no yn de tachtich of njoggentich jier en ha ferhalen fan mear as santich jier lyn. As se der oer prate, is it lykwols as wie it juster.
Cilia Huitema-van der Werf wie noch gjin tsien jier. De pleats Djiplân lei by Burchwert ferskûle. Fier yn it lân ferstoppe. It wie in kommen en gean fan ûnderdûkers. Sa ek de heit fan Baudien Huisman. Hy siet fan 1941 oant de befrijing op Djiplân ûnderdûkt. En hy wie net de iennige. Bytiden wienen der mear as tsien minsken dy't in feilich plak fûnen by de mem fan Cilia en har omke Hannes.
Nea ûntdutsen
De ûnderdûkers wurken mei op de pleats en binne nea ûntdutsen. Cilia wie in famke fan tusken de seis en tsien jier doe't de oarloch wie. Se wenne mei har mem en trije bruorren tusken de ûnderdûkers. Alle moarnen as se nei skoalle moasten, waard harren troch mem op it hert drukt om neat oan oaren te fertellen. Yn de oarloch hie se der noch net safolle lêst fan, it wie sa't it wie. Letter krige se der wol wat oare gedachten by. Hie dat no sa moatten, is har fraach.
Net mear oer praat
It wie somtiden tefolle, sa fynt se no. En ek de druk fielde se efterôf as bern wol. Mar mei har mem hat se it der nei de oarloch nea wer oer hân. Har mem woe der net mear oer prate. It wie gewoan har plicht en dêrmei wie it dien. Mem en omke Hannes hawwe letter wol in ûnderskieding krigen foar harren ûnderdûkerswurk, mar ek dat hie om mem Huitema net hoegd. As Cilia sels foar de kar soe komme te stean, wit se net wat se sels dwaan soe. "Dat kinne je pas beslisse as je derfoar stean."


title: Tritich oeren wurkstraf foar deadlike oanriding Lauwerseach

maintext:
De rjochtbank yn Grins hat in 64-jierrige frou út Haren frijsprutsen fan in misdriuw by de deadlike oanriding yn Lauwerseach foarich jier. Wol krijt se in wurkstraf fan tritich oeren, omdat se in ferkearsoertrêding "mei grutte gefolgen" begien is.
Ek krijt se in rydûntsizzing fan seis moannen, wêrfan trije moannen ûnder betingst.
By de oanriding kamen twa minsken út Grins om it libben. De frou út Haren ried in heit en twa bern op op it parkearplak yn Lauwerseach. Sy woenen mei de boat nei Skiermûntseach. De 45-jierrige heit en syn dochter fan tsien kamen om.


title: Arriva set ekstra bussen en treinen yn fanwegen feestdrokte

maintext:
It is sneon sa drok mei reizgers yn it Fryske iepenbier ferfier dat Arriva ekstra bussen, treinen en personiel ynset. It giet benammen om reizgers fan en nei it Befrijingsfestival yn Ljouwert. Reizgers moatte neffens it ferfierbedriuw rekken hâlde mei grutte drokte en mooglik fertragingen. Arriva advisearret reizgers foarôfgeand oan har reis it twitterkanaal en de webside fan Arriva yn de gaten te hâlden foar aktuele reisynformaasje.
Der binne op it festival yn Ljouwert nei skatting sa'n 95.000 besikers.


title: Utdaging: binnen 32 oeren de alve stêden by del drave

maintext:
De Alvestêde Ultrarin is sneon fan start gien yn Boalsert. De 39 dielnimmers drave 230 kilometer achterinoar. Se moatte yn alle gefallen binnen 32 oeren oer de finish komme, de fluchsten dogge dat binnen 24 oeren.
Der dogge dravers mei út ûnder oare België, Nederlân, Frankryk, Dútslân, Sweden en Japan. Julius van der Werf út Ljouwert draaft ek mei. Hy hat al in pear lange runs achter syn namme stean, mar sa lang as de Alvestêde Ultrarin hat hy noch net dien. Neist him komme noch fiif dielnimmers út Fryslân, en sels in Fries om utens út Hongkong. De hurdrinners binne de hiele tocht te folgjen fia GPS.
De finish fan de Alvestêde Ultrarin is ek wer yn Boalsert. Underweis binne der trije strange tiidskontrôles. Wa't net op tiid trochkomt, moat syn startnûmer ynleverje.
Sneon om 23.00 oere moatte se yn Ljouwert wêze, dan ha se der 100 kilometer opsitten. Sneintemoarn om 08.00 oere is it mjitpunt yn Spannenburch op 160 kilometer. As de dravers net foar de tiid by dizze kontrôleposten binne, is de tocht oer. De finish is om 19.00 oere. Wa't nei dizze tiid binnenkomt, wurdt net mear klassearre. De priisútrikking folget om 20.00 oere yn De Groene Weide.


description: Terrassen yn de gemeente Súdwest-Fryslân moatte iepen, útnûgjend en tagonklik wurde. Dat stiet yn it nije terrassebelied fan de gemeente. Sa moatte gevels

title: Gjin hokjes mear op terrassen yn Súdwest-Fryslân


title: Kollum: "Normaal en SC Hearrenfean"

maintext:
"Tongersdei wie it Himelfeartsdei. Yn 1993 foel dy dei op 20 maaie. Dat wit ik noch, omdat we hjir yn Fryslân doe sjen litten ha wêrta ús mienskip yn steat is. Teminsten, as je net oanhinger fan dy oare klup wienen. Mar yn 1993 ha de Friezen der foar soarge dat in op stjerren nei dea evenemint wer op de kaart kaam. Dêr binne wy hjir goed yn. De KNVB-bekerfinale wie altyd in treastpriis, je pleatsten je as winner foar de Europacup 2, dy't doe noch bestie. Doe't SC Hearrenfean him yn 1993 nei de finale yn Rotterdam wraksele, barde der hjir wat hiel spesjaals. De lytse provinsjeklup mobilisearre troch harren oansteklike fuotbal safolle goodwill, dat de Kuip yn Rotterdam healfol mei Friezen en oanferwanten siet. De bylden fan de lange rige mei bussen binne legindarysk wurden.
It wie de tiid dat Gertjan Verbeek noch linksback spile en Foppe de Haan mei in mânske bril op de noas, noch blond hier hie. De kwartfinale, wêryn't PSV yn it âlde Abe Lenstra Stadion útskeakele waard, wie neffens my ien fan de moaiste wedstriden dy't ik meimakke ha. De hjoeddeistige jonge generaasje sjoernalisten sille der noch net by west ha en dat is eins wol spitich. De wedstriid golve op en del. PSV hie in alvetal fol mei internationals, mar ferlear yn in ferlinging troch in foarset op maat fan Jan de Visser, Marco Roelofsen jage de bal yn de linker hoeke. It âlde krakkemikkige stadion, dêr't echt gjin kyp mear by koe, foel hast út elkoar. De finale wie in moai barren, mar der waard mei 6-2 ferlern fan in klup út Amsterdam, dus kompleet wie it sprookje net. Mar wol in Himelfeartsdei om net wer te ferjitten.
Tongersdei wie it Himelfeartsdei. As lytse Ferdinand hie ik in hobby. Ik wie (en bin) gek op âlde trekkers fan it merk McCormick. Ik kocht se as se âld en foech wienen. Dêrnei soarge ik dat de motor it wer goed die, laske de gatten yn de spatbuorden ticht en skjirre my in ûngelok om alles wer glêd te krijen. As slachrjemme op de taart kaam der dan in nije reade laklaach op. En dan, as de lak drûch wie, gie ik mei myn âlde nije trekkerke in slach troch it doarp. Op sa'n trekker siet noch gjin ergonomysk ferantwurde stoel mei ferwaarming, mar in panne dêr't je in stik skomrubber yn te plak knipten. Achter op dy panne sette ik mei plakletters altyd in pear dingen. Omdat ik grutsk wie dat we op in buorkerij wennen, kaam der 'De boer is troef' op te stean.
Yn Hummelo barde yn 1975 wat spesjaals. Der waard in band oprjochte, dy't in hiel eigen publyk oan him wist te binen. Tritich jier ha se alle feesttinten platspile. Folslein terjochte dat Bennie Jolink en syn maten yn brûns ferivige binne. Ofrûne tongersdei, op Himelfeartsdei dus, waard it stânbyld fan Normaal ûntbleate.
Ik tink dat SC Hearrenfean en normaal dwaan altyd goed by elkoar past ha. As it spul net al te goed is, meie je dat gewoan sizze. Nochris, spitich dat de jongere generaasje sjoernalisten net by dy kwartfinale op 17 febrewaris 1993 west ha. Dan hienen se no grif skreaun en twittere dat de kommende simmer wol wat wurk oan it team te dwaan is. De motor moat wol in ûnderhâldsbeurtsje ha, der sitte wat gatten yn de spatbuorden dy't laske wurde moatte en as alles dan moai glêd skjirre is, kin der in nije laach ferve op. Neat om ûngerêst oer te wurden. Gewoan, normaal dwaan."


title: Doku oer fermoarde sjoernaliste op Dei fan de Parsefrijheid

maintext:
De grutte seal fan Slieker Film yn Ljouwert siet tongersdeitemiddei fol by de fertoaning fan de dokumintêre Daphne. Dy dokumintêre giet oer de op 16 oktober op Malta fermoarde sjoernaliste Daphne Caruana Galizia. De moard op dy ûndersykssjoernaliste mei in autobom hat foar in soad opskuor soarge. Net allinnich op Malta sels, mar ek tusken de twa kulturele haadstêden fan dit jier, Valletta en Ljouwert-Fryslân.
Kontakten ferbrutsen
De direksjes en bestjoeren fan de kulturele haadstêden ha sels alle kontakten ferbrutsen, omdat de lieding fan Valletta 2018 minder aardige dingen sein hat oer de fermoarde sjoernaliste. De foarsitter fan Valletta 2018 hat der bygelyks foar pleite dat it ûnoffisjele monumint dat foar Caruana Galizia oprjochte is, wer gau ferwidere wurdt. Ek wol Valletta 2018 neat witte fan de dokumintêre dy't tongersdei yn Ljouwert te sjen wie.
Dei fan de Parsefrijheid
De dokumintêre Daphne waard tongersdei fertoand, omdat 3 maaie de Dei fan de Parsefrijheid is. Haadredakteur Sander Warmerdam fan de Ljouwerter Krante fersoarge de ynlieding by de film. Neffens him fertsjinnet de parsefrijheid altiten omtinken. Boppedat wolle yn Fryslân in soad minsken no wol witte hoe't it krekt sit op Malta nei de rebûlje fan de ôfrûne wiken. Mar Warmerdam hat ek krityk op de dokumintêre. Yn de film komme benammen sympatisanten fan Caruana Galizia oan it wurd. Fertsjintwurdigers fan it regear fan Malta komme net yn de dokumintêre foar.
Owen Bonnici
De minister fan kultuer fan Malta, Owen Bonnici, hat sein dat er sa gau as mooglik nei Ljouwert ta komme wol om de politike bannen mei Ljouwert en Fryslân oan te heljen en de Malteeske posysje út te lizzen. Bonnici wol dan ûnder oare mei deputearre Sietske Poepjes prate. It is op dit stuit noch net bekend wannear't dat petear plakfine sil.
De trailer fan de dokumintêre:


title: Pathé makket útsûndering en set films twa minuten stil

maintext:
De Pathé-bioskopen yn Ljouwert steane freedtejûn twa minuten stil by de deadebetinking. Dêrmei makket de bioskoopketen in útsûndering foar de Fryske haadstêd, want gewoanwei lit Pathé de films op 4 maaie om 20.00 oere gewoan trochdraaie.
Omdat it yn Ljouwert gebrûklik is dat de bioskoopfilms in skoftke stilset wurde, sil Pathé dat freedtejûn ek dwaan. Ein ferline jier is Pathé eigener wurden fan de twa Ljouwerter bioskopen, Tivoli en Cinema.


title: Mearderheid ried Weststellingwerf wol rommer bernepardon

maintext:
In mearderheid fan de gemeenteried fan Weststellingwerf wol dat der in rommer bernepardon komt. Yn de riedsgearkomste moandeitejûn waard hjiroer in moasje fan GrienLinks oannaam. De partij fynt it tige wichtich dat bern dy't langer as fiif jier yn Nederlân binne, hjir bliuwe meie.
It thús fan dizze bern leit yn Nederlân, fynt GroenLinks. CDA, D66, SDW en Weststellingwerfs Belang stipen de moasje. Dat gie net op foar de VVD en Blijf Stellingwarfs. Dy partijen neamden de moasje "in sinjaal foar de bühne".


title: Doek falt foar Foliêreferiening Natuurzang

maintext:
Nei hast 80 jier komt der in ein oan in stikje ferieningsskiednis yn Ljouwert. Foliêreferiening Natuurzang yn Ljouwert hâldt der nammentlik mei op. Op 31 desimber hat de klup fan fûgelleafhawwers har lêste dei, en komt der offisjeel in ein oan it bestean fan Natuurzang.
Op it hichtepunt yn de jierren '80 hie de klup mear as 200 leden, mar dêr binne no noch mar ûngefear 40 fan oer. En dy hawwe ek lang net altyd noch fûgels. It ledebestân is fergrize, seit foarsitter Gé Koole.
De leden komme noch wol by elkoar en it is dan ek wol smûk, mar dêrfoar allinnich is de feriening net oprjochten yn 1939. De foarsitter sels is ek folle minder fanatyk wurden mei it kweken fan fûgels. Koole: "Als er op de ledenvergadering tien mensen komen en acht daarvan hebben geen vogels, dan denk je ook wat zijn we hier eigenlijk aan het doen."
Nei hast 80 jier sille de fûgelleafhawwers dus op syk moatte nei in nij ûnderkommen.


title: Kollum: "Mienskip"

maintext:
"It jier 2018 is yn Fryslân it jier fan de mienskip. We ha it wurd oeral delkwakt. Elk yn Nederlân wit no dat se net presys fertelle kinne wat mienskip no echt is, mar dat it o sa goed fielt. It skynt ek wol gesellich te wêzen, want dy idioate Friezen ha der in moai feestje omhinne bout. Dêr moatte we mar ris hinne. Watte, de lju dy't rûnom út de wrâld weikamen waarden op Skiphol mei muzyk en moaie Fryske famkes wolkom jitten. 'You have a party? Yes, we show you mienskip. Wat does that mean?'
No, dat lis ik efkes út. It Amelân moat in jier wachtsje op in echte boargemaster. De politike rapen bin dêr sa gear, dat kommissaris Arno Brok tinkt dat it in jier duorret om dat allegear wer glêd te striken. Dat betsjut dat hy no yn july as De Hoop fuortgiet in diktator ferklaaid as waarnimmend boargemaster beneamd. Dy waarnimmer moat soargje dat alle Amelander politike noazen deselde kant út wize.
As je nei de ferkiezingsútslach sjogge dan tinke je dat it nó wol wer goed is. Simpel, de nije partij AmelandEén woe fan it âlde gedonder ôf. En tsjinne de mienskip mei de mienskipsnamme AmelânEén. Se krigen yn ien kear fiif sitten. Mei in yn Tytjerksteradiel fuortsmiten PvdA-wethâldster kinne se de saak fierder wol rêde. Tinke se.
Mar Brok wit fansels dat it net sa is. De ôfrûne jierren ha sjen litten dat polityk op It Amelân in saakje is fan minsken dy't elkoar yn it hier hingje. Tsjinstridige belangen ha, ek yn har eigen wurk. Se kinne dêr it hiele wurd mienskip net. Dêrom moat der earst mar in oaren yn omramaaie. Ik bin benijd, it wurdt dreech. Foar it oare is it hielendal net slim dat der op I Amelân gjin mienskip is. Je kinne dêr dochs net komme. En yn oare gemeenten bart it formearjen ek net sa mienskiplik. Se ha oeral spul.
'Wel lets then go to your famas farmers and cows.' Eeeh ja, no ja. Sjoch, de opposysjepartijen yn de Steaten binne byelkoar stapt en ha in plan makke om it fertutearzjen fan it feangreidegeiet yn ien kear tsjin te gean. Se wolle dat it wetter wat heger yn de sleatten komt. 'How nice.' No nee, neat nijs, want de boeren wolle soks net. Dus it CDA en de VVD ek net en dy binne de baas.
'But you have here toch ek noch the Frisian nationalists, they are ferry famous by ús.' No hjir net, want as ienige partij ha sy yn it programma stean dat se it wetter mear as tsien sintimeter heger ha wolle. Mar se gean mei CDA en VVD mei, dy't sizze dat it allegear sa hurd net moat. Ek net alles yn ien kear. Se wolle earst alles noch in kear goed besjen. Nee, boerelân is op it heden yn Fryslân echt gjin mienskipslân.
'Mar I tel you noch wat ferskriklikers.' De echte brek yn it mienskipstinken. Feanwâlden. It plak dêr't Mindert Bokma de Boer de earste koöperative suvelfabryk oprjochte hat. In koöperaasje, it teken fan mei-elkoar earne oan wurkje. Feanwâlden, dêr't Theun de Vries berne is. Dy't, wat hy fûn, needsaaklike mienskipstinken op mear as skitterjende wize dellein hat yn syn wurken. Der noch ferneamd fan is.
Yn dat Feanwâlden stapte de feestkommisje op. In feestkommisje is yn in doarp de fertsjintwurdiging fan de mienskip. Dy komt dan de jûns fan it feest wol efkes te sûpen. Dizze feestkommisje waard bedrige. Om't se de drankferkeap op it feest yn hannen fan frijwilligers joegen. Sa fier binne we dus ôfsakke, sels yn Feanwâlden. Dat je in feestkommisje oplizze wolle hoe't jó it ha wolle. En as se it oars wolle, dan hou je der yn. Teminsten, dan sis je dat je der ynhouwe.
Blykber sa lûd, dat de feestkommisje nei hûs gie. Ach, bedriigje is yn de wrâld fan hjoed-de-dei alhiel gewoan. Ik kin der noch folle mear ferhalen fan. Dy feestkommisjes of oaren stappe net altyd op. Yn Feanwâlden wol. Moedeleas. Benaud.
In nije ploech stiet al wer klear en dy ha al sein dat se it net mei frijwilligers dwaan sille. De drigers winne. De mienskip hat it ferlern."


description: Minsken wurde troch it KNMI warskôge om rekken te hâlden mei tonger, hurde wyn, hagel en in protte rein yn koarte tiid.

title: Koade giel fanwegen tonger en in protte rein

maintext: It KNMI warskôget minsken foar stevige ûnwaarsbuien en pleatslik in protte rein. Der kin dêrtroch wetteroerlêst ûntstean. Fierders binne by de buien lokaal hagelstiennen mooglik mei in trochsneed fan twa sintimeter en kinne der wyntsjitten oant 60 km yn 'e oere foarkomme. Letter sneintejûn ferdwine de buien wer.


title: Iepening kulturele haadstêd-fonteinen op 'kletterdei'

maintext:
Sil it wetter freed kletterje yn de Fryske alve stêden? Dan is nammentlik de offisjele iepening fan de fonteinen fan it LF2018-projekt 11Fountains. Allinnich de iisfontein fan Dokkum is noch net klear. Dy hat fertraging oprûn, om't de technyk yngewikkelder wie as yn 't foar tocht.
Spannend
It hat in spannend jier west. De provinsje hat in jier ferlyn de lieding fan it projekt fan de organisaasje Ljouwert Fryslân Kulturele Haadstêd oernommen, om't dy finansjele problemen hie. Doe die blikene dat der noch hielendal gjin kontrakten sletten wiene oer de útfiering. "Gelokkich hawwe de provinsje en de belutsen gemeenten in soad ûnderfining mei ynfraprojekten. Dus is it goed kaam'', fertelt deputearre Sietske Poepjes. It wie allegearre krap. De measte fonteinen binne de lêste twa wiken pas ynstallearre. Yn Boalsert waarden by de oanlis fyftich skeletten fûn, wêrtroch't de oanlis fan de flearmûsfontein fertraging oprûn. De spuitynstallaasje moat noch oanlein wurde. By de iepening fan freed komt der in tydlike wetterfoarsjenning.
Krityk
Der hat in soad krityk west op de fontein. In soad minsken fregen harren ôf wêrom't Fryske keunstners de fonteinen net meitsje koene. "Vreemde ogen zien andere dingen'', sei projektlieder Anna Tilroe dêroer. It binne no keunstners út de wrâldtop dy't de fonteinen makke hawwe, lykas bygelyks Jaume Plensa út Spanje, dy't de mistfontein yn Ljouwert makke hat, en Cornelia Parker, dy't de woeste liuwefontein yn Warkum makke hat. De fonteinen moatte in soad kultuertoeristen nei de Fryske alve stêden lokje.
Jild
Foar it projekt is 5,6 miljoen euro begrutte. Dêrfan komt 4,5 miljoen út de begrutting fan kulturele haadstêd, in ton út it Mondriaanfûns en 1 miljoen út sponsorjild. Fan 't hjerst komt de einôfrekken. Dan wurdt dúdlik oft se binnen budzjet bleaun binne. It soe wolris heger útfalle kinne troch de fertraging yn Dokkum en de fynst fan de skeletten yn Boalsert. Fierders moatte de fonteinen ek ûnderhâlden wurde. Dêr wurdt in stichting foar oprjochte. Foar elke fontein wurdt troch de gemeente dêr't de fontein yn stiet, sa'n 10.000 euro yn in mienskiplike pot stoart dêr't it ûnderhâld fan dien wurdt. In djoere oangelegenheid foar Súdwest-Fryslân, want dy gemeente hat mar leafst seis LF2018-fonteinen.
Iepening
Tsien fonteinen wurde freed offisjeel iepene. Dy yn Dokkum dus net, mar Dokkum docht wol mei yn it iepeningsprogramma. Alle keunstners sille harren eigen fontein oansette. Se binne der hast allegearre, útsein Jaume Plensa en Cornelia Parker. De iepening is freed tusken 16 en 17 oere. De fonteinen gean achterelkoar oan. Dat wurdt dan yn byld brocht. Omrop Fryslân stjoert it freed live út op telefyzje en ynternet.


description: Ate Wiersma bekend fan de oprop 'Jo Momint' by Hea! fiert tiisdei syn hûndertste jierdei.

title: Ate 'Jo momint' Wiersma wurdt hûndert jier

maintext:
Ate: "Ik fyn it in foarrjocht om hûndert jier te wurden. De kalinder seit it, mar ik fiel it net. Je soene dochs sizze dat je no wat swakker wêze moatte of de boel net mear ûnthâlde kinne." Mar Ate is superfit en dat komt tinkt hy troch de sûpengroattenbrij. En in bearenburchje op syn tiid giet der ek noch wol yn.
Twa jier lyn wie Ate Wiersma de haadrolspiler yn de oprop foar in 'Jo momint'-filmke foar it tv-programma Hea!. Ate rôp minksen op om in eigen momint te filmjen en op te stjoeren. Noch alle wiken komme der in soad filmkes binnen by Hea!, dy't ek útstjoerd wurde.


title: De Fytsalvestêdetocht foar de 100ste kear fytse? It kin!

maintext:
Yn it peloton fan de grutte groep fan alvestêdefytsers binne pinkstermoandei ek wer in protte dielnimmers dy't de tocht al hiel faak dien hawwe. Sechtich kear of mear is yntusken gjin útsûndering mear yn de skiednis fan de tocht. Mar 100 kear, dat ferwachtest net.
Dêr is ek wol in rekkensomke foar nedich en dat somke hawwe Jan ter Braak en Akke van der Werf út Hoogeveen makke. Akke fytste de tocht 44 kear, Jan fytste al 56 kear. En dat is mei-elkoar hûndert. En om dat sjen te litten ha it pear beide in giel hoeske oer de helm hinne mei 'samen 100 x' en in foto fan har derop. Ferslachjouwer Aukje de Hoop trof se yn Dokkum.
Brijleppel
It pear (beide 72 jier) wenne jierren yn Boalsert, mar no al 17 jier yn Hoogeveen. "Mar mei Pinkster bliuwe we Boalsert trou," fertelt Akke. It fytsen is Jan mei de brijleppel yngetten. "Ik kom uit Bolsward en mijn broers fietsten al en toen ik meemocht doen, was ik ook van de partij." Sa faak hat in pear noch net earder fytst en se hâlde ek noch net op. "Geen sprake van! Akke gaat door tot 50 en ik tot 60." It is in gesellige boel, want freonen út Australië fytse ek mei, op in tandem," fertelt Akke.


title: UPDATE: Fertraging tusken Zwolle en Meppel is oer

maintext: De fertraging troch in defekt spoar tusken Zwolle en Meppel is oer. De problemen oan it spoar soargen derfoar dat reizgers nei Fryslân ta en de oare kant op rekken hâlden moasten mei in treinreis dy't tritich minuten langer duorre. Om 14.30 hinne wienen de problemen ferholpen.


title: Learlingen súdlike gemeenten fergees nei opera De Jouwer

maintext:
Om learlingen fan it fuortset ûnderwiis entûsjast te meitsjen foar it muzyksjenre opera, dielt de organisaasje fan Stichting Go! Opera fergeze kaarten út. Op 17 juny wurdt op De Jouwer yn de iepenloft yn Park Herema State de opera Queen Arthur opfierd. It stik giet oer de midsiuwske kening Arthur. Yn it stik komt trijehûndert jier operaskiednis oan bar, yn in modern jaske.
Learlingen fan skoallen yn de gemeenten Súdwest-Fryslân en De Fryske Marren dy't hjir hinne wolle, kinne har oanmelde. Betingst is wol dat de learlingen nei de foarstelling komme ûnder begelieding fan in learkrêft.


title: Hantekens sammelje tsjin útsetting fan Afganen

maintext:
De aksjes tsjin it weromstjoeren fan Afganen nei harren thúslân bliuwe de kommende tiid yn Fryslân folop trochgean. Doel is om safolle mooglik hantekens te sammeljen tsjin it útsetbelied fan Afgaanske húshâldingen, mar ek allinnichgeande flechtlingen út dat lân. Op Befrijingsdei yn Ljouwert is al op ferskate plakken de mooglikheid jûn om de petysje te tekenjen. Ek by it strjitfestival op 26 en 27 maaie sille frijwilligers aksjefiere foar de Afganen.
Kobe Flapper is ien fan de aksjefierders. Se makket har lilk oer it útsetbelied fan Nederlân en seit dat it folslein net feilich is foar de flechtlingen om werom te gean.
Sels hie se kontakt mei in famylje dy't weromstjoerd is. Sûnt koart krijt se gjin inkeld nijs mear fan de famylje en makket har grutte soargen oer harren sitewaasje. It útsetbelied fan Nederlân is basearre op in amtsberjocht út maaie 2016. Dizze moanne wurdt in nij amtsberjocht ferwachte. Wat dat oanjaan sil, is noch net dúdlik.


title: Hoareka Skylge langer iepen yn ferbân mei HT-race

maintext: De hoareka op Skylge mei freedtenacht en sneontenacht langer iepen. Yn ferbân mei de HT-sloeperace op freed fan Harns nei Skylge is der in ferlinging fan de slutingstiid ynsteld op it Waadeilân. Kroegen meie iepenbliuwe oant 03.00 oere nachts.


title: Brânwachtwein út Kollum is ôflevere yn Roemenië

maintext:
De brândwachtwein fan de brânwacht fan Kollum is ôflevere yn de Roemenske gemeente Voinesti. De wein waard opwachte en fuortendaliks seine troch geastliken. De finansjele middels foar dizze auto binne ynsammele troch de Stichting hulpgoederen Roemenië út Garyp en Earnewâld. Brânwacht Kollum is frege om de auto kompleet yn te rjochtsjen en nei Roemenië te bringen.
De ôfrûne moannen is der troch de brânwacht út Kollum hurd wurke om de auto yn optimale kondysje ôf te leverjen. Hjirtroch is de auto net allinnich útrisse mei blusmateriaal, mar ek mei hydraulysk rêdark om minsken te befrijen út auto's by slimme ûngemakken.


title: Waarmte op Strjitfestival: "Biertje en daarna een watertje"

maintext:
De organisaasje fan it Frysk Strjitfestival yn Ljouwert nimt maatregels yn ferbân mei de waarmte dit wykein. Sa wurde besikers op ferskate plakken ynsmard mei sinnebrânkrême en binne der meardere wetterpunten om te drinken. Fierder is it advys om net te folle alkohol te drinken. "Daar zou ik zeker voor uitkijken. Ik zou zeggen: een biertje en daarna een watertje", seit projektlieder Margret Havinga. "Het weer was bij onze laatste vergadering ook topic nummer 1."
It teäterfestival mei tsientallen optredens is freed en sneon. Fanwege de drokte advisearret de organisaasje om net mei de auto te kommen, mar mei bus of trein. Der wurde sa'n 40.000 minsken ferwachte.


title: Asylsiker by ferstek feroardiele foar bedriging plysje

maintext:
In Etiopyske asylsiker dy't yn it AZC yn Drachten in plysjeman mei in skearmes bedrige hat, is by ferstek ta in wike sels feroardiele. De man wie dronken en stie mei it skearmes om te maneuveljen, doe't de plysje deryn kaam. Hy hat letter sein dat er de plysje net bedriigje woe, mar 'de Arabieren', blykber bedoelde er in pear oare bewenners fan it sintrum. Mar de rjochter gie út fan bedriging fan de plysje.
De fertochte is yntusken útset nei Dútslân, omdat er him dêr earder as asylsiker oanmelden hie.


title: HT-race fan start gien; 136 sloepen ûnderweis nei Skylge

maintext:
Under goede waarsomstannichheden is freedtemoarn de HT-race yn de Harnzer haven úteinset. 136 sloepen lizze de tocht ôf fan de havenstêd nei Skylge. De boaten en bemanningsleden komme út it hiele lân.
Om 8.30 oere binne de earste tsien sloepen oan de race begûn. Dêrnei binne de oare boaten om de tsien minuten, yn groepen fan tsien, fan start gien. De ferwachting is dat de fluchste sloepen der sa'n trije oeren en fjirtich minuten oer dwaan sille.
GPS-tracker
De race is foar it earst live te folgjen fia YouTube. As proef hawwe tachtich sloepen in GPS-tracker krigen.


title: Ljouwerter bedriigjend tsjin befeiligers yn Befrijingsnacht

maintext:
Op it Ljouwerter Mata Hariplein krige de plysje yn de nacht nei Befrijingsdei in melding dat in man hiel bedriigjend wie tsjin de befeiliging. Hy waard dêrop oansprutsen en wie dúdlik ûnder ynfloed. Hy krige in proses-ferbaal foar iepenbiere dronkenskip en moast fuortgean. De man, in 52-jierrige Ljouwerter waard letter wer oantroffen en oansprutsen. Hy waard lilk en stroffele tsjin fytsen oan dy't omfoelen. Hy waard oanhâlden en krige ek noch in proses-ferbaal foar baldiedigens.
Yn de Oude Doelesteeg hat de plysje yn de nacht nei Befrijingsdei yn Ljouwert in man oanhâlden. Hy die hiel ferfelend tsjin portiers, omstanners en ek de plysje. In warskôging holp net. Hy krige in proses-ferbaal foar it fersteuren fan de iepenbiere oarder.


description: Wetterskip Fryslân docht der ferstannich oan om de muskusrôt it hiele jier troch te bestriden. Dat blykt út it moandei presintearre einrapport.

title: Advys: trochgean mei bestriding muskusrotten

maintext:
Neffens biolooch Daan Bos fan ûndersyksburo Altenburg & Wymenga hat Wetterskip Fryslân de muskusrôt reedlik ûnder kontrôle, mar dat jildt net foar ús buorprovinsjes Grinslân, Oerisel en Flevolân. Dêrtroch binne der lytse populaasjes muskusrotten oanwêzich yn de Stellingwerven en yn it grinsgebiet fan Fryslân en Grinslân.
Populaasje lyts hâlde
Omdat de muskusrôt him tige hurd fermannichfâldigje kin, moat ek de bestriding fan de lytse populaasje yn Fryslân trochgean, sa stiet yn it rapport. Troch de populaasje lyts te hâlden, kinne je ek ûnnedich bisteleed foarkomme. As der minder fallen útset wurde, is der ek minder kâns dat oare bisten lykas de muskusrôt yn sa'n fal bedarje.
Bestridingskapasiteit
Yn it einrapport krijt it wetterskip ek it advys om de bestridingskapasiteit op peil te hâlden. As it gebiet dêr't in bestrider ferantwurdlik foar is te grut wurdt, hawwe je kâns dat de muskusrôt wer werom komt. As in wetterskip tydlik bestridingskapasiteit oer hat, kin dy better ynset wurde om buorprovinsjes mei mear muskusrotten te helpen.


title: Aris ek takom seizoen ynskreaun foar earedifyzjebasketbal

maintext:
De Ljouwerter basketbalklup Aris sil ek it kommende seizoen wer meidwaan oan de Nederlânske earedifyzje. It bestjoer fan Aris hat him ynskreaun foar it seizoen 2018-2019. It is foar de Ljouwerters wol wat in gok: der is eins noch gjin sicht op it budzjet foar takom jier, om't in protte sponsorkontrakten ôfrinne. De organisaasje fan de Nederlânske basketbalkompetysje hat de datum foar ynskriuwing lykwols twa moannen nei foaren helle.
Tiisdeitejûn spilet Aris de earste wedstriid yn de play-offs, út tsjin Leiden. Tongersdei is dan de return, yn it Kealledykje yn Ljouwert.


title: Iepen Mienskipsfûns stipe 319 projekten yn 2017

maintext:
Mei it Iepen Mienskipsfûns binne yn 2017 yn totaal 319 projekten stipe. Dy projekten hawwe yn totaal fjouwer miljoen euro ûntfongen. It jild gie ûnder oare nei aktiviteiten yn bygelyks multyfunksjonele sintra en tsjerken, teäterfoarstellings en sporteveneminten. Net alle oanfragen binne honorearre: der wienen 561 subsydzje-oanfragen.
De bydrage fan fjouwer miljoen euro hat laat ta in ynvestearring fan in lytse 40 miljoen yn ús provinsje.
It Iepen Mienskipsfûns bestiet no trije jier. It doel fan de provinsje is om dêrmei projekten "fan, troch en út de mienskip" stypje te kinnen. Oant no ta binne der subsydzjes jûn oan 833 projekten, dy't mei-inoar in omset fan goed 70 miljoen euro opsmiten hawwe.


description: Wettersporters yn Ljouwert moatte snein rekken hâlde mei de nedige oerlêst. Rykswettersteat hat bekend makke dat de Vrouwenpoortsbrêge en de Noorderbrêge o

title: Twa Ljouwerter brêgen net betsjinne op Earste Pinksterdei


title: Danny Noppert ferliest by achtste finales yn Milton Keynes

maintext:
Darter Danny Noppert gie sneontemiddei yn de achtste finales ûnderút op it alfde Players Championship fan it profbûn PDC. Yn it Ingelske Milton Keynes ferlear de Jouster mei 6-2 fan Darren Webster. Noppert kaam al gau op efterstân tsjin de Ingelskman, mar koe noch twa legs pakke. Dêrnei makke Webster dien wurk.
Earder op de dei fersloech Noppert efterinoar wol Jamie Bain, Alan Norris en Stephen Burton. Snein wurdt op deselde lokaasje yn Milton Keynes noch it tolfde Players Championship ôfwurke.


title: Meiwurkers Philips Drachten fiere ferkeap miljardste produkt

maintext:
Meiwurkers fan Philips yn Drachten hienen tiisdei wat te fieren. It bedriuw hat in miljard elektryske fersoargingsprodukten foar manlju ferkocht. Dêrûnder falle skearapparaten, burdtrimmers en tondeuzen.
De fêstiging yn Drachten is in ynnovaasje- en produksjelokaasje fan Philips. Fan de jierren fyftich ôf fersoargje se yn Drachten in part fan de totale produksje fan skearapparaten. Dêr wurkje 2000 minsken.
Bestjoersfoarsitter Frans van Houten wie yn Drachten om de mylpeal mei de meiwurkers te fieren.


title: LIVEBLOG: Ljouwert makket him klear foar Befrijjingsdei

maintext:
Yn Ljouwert is hjoed de start fan de nasjonale fiering fan befrijingsdei. Omrop Fryslân is der de hiele dei by. Der is fanalles te dwaan yn de stêd. Hjirûnder folgje we de aktiviteiten yn in blog dat we hieltyd oanfolje.
11:43: Besikers binne ûnder de yndruk fan it programma yn de Blokhúspoarte
11:38: Willem de Vries makket him klear foar de optredens op it Noardewyn Live-poadium, yn de Arendstún yn Ljouwert.
11:14 oere: Rapper Ronnie Flex fleant hjoed mei in helikopter oer Nederlân hinne. Hy sil alle befrijingsfestivals oandwaan.
10:26 oere: Yn de stêd binne in soad aktiviteiten hjoed en dêrom is de omjouwing fan de Prinsetún ticht foar it ferkear (Groeneweg en omkriten). De organisaasje hat bussen ynhierd om minsken fan it WTC Expo nei de stêd te bringen. It WTC is dan ek it plak dêr't je hjoed it bêste de auto kwyt kinne. Oare plakken dêr'tst de auto parkeare kinst, binne de garaazjes by it Saailân en it Hoeksterend.
De officiële start van Bevrijdingsdag is dit jaar in Leeuwarden en wordt tussen 12 – 13 uur uitgezonden op @NPO1. Kom je vandaag naar ús stadsje om van de zon en het Bevrijdingsfestival te genieten? Check: https://t.co/anHRhXaYIj #LF2018 #CH2018 #bevrijdingsdag #leeuwarden pic.twitter.com/uCdvC7bgnK — LF2018 (@LF2018) May 5, 2018
.@Stine__Jensen bereidt zich in Leeuwarden voor op de vrijheidslezing: ‘Ik heb die vrijheid in mijn leven op drie verschillende manieren ervaren: als Deense vrijheid, als Nederlandse vrijheid én als spirituele vrijheid’. @artrooijakkers presenteert de uitzending @NPO1 12:00. pic.twitter.com/0EFWOkuetn — Human (@omroephuman) May 5, 2018
10:00 oere: Premier Mark Rutte is oankaam yn de Blokhúspoarte. Hy sil om 13:30 oere it befrijingsfjoer ûntstekke. Dêrnei begjinne alle fjirtjin befrijingsfestivals yn Nederlân.
09:37 oere: Bûten Ljouwert binne hjoed ek aktiviteiten:
Vanochtend om 11.45 uur een hartstikke leuk uitje in Kollum. Oude legervoertuigen @keepthemrolling bezoeken het centrum. https://t.co/yTAyFAScsJ pic.twitter.com/9YzVP0eKTP — jelle boerema (@jeboerema) May 5, 2018
09:00 oere: Boargemaster Crone fan Ljouwert is der klear foar: